‘ई कईसन प्रथा’ के पहिला झलक जारी – Anjoria\nभोजपुरी फिलिम ‘ई कईसन प्रथा’ के पहिला झलक देखा दिहल गइल आ जेही देखल सभे पसंद कइल एह लुक के.\n‘ई कईसन प्रथा’ अइसन फिलिम ह जे सभके सोचे पर मजबूर कर दी कि हमनी के हिंदुस्तान के गांव कवना ओर ले जात बानी. ‘ई कईसन प्रथा’ के निर्देशक निहाल सिंह आ निर्माता दिलीप वर्मा एकरा के भोजपुरी फिलिम के संस्कार बतावत बाड़ें.\nविराज भट्ट, रिंकू घोष, आ बृजेश त्रिपाठी के मुख्य भूमिका वाली ई फिलिम एगो अइसन प्रथा के पर्दाफाश कइले बिया जवन सभके झकझोर करे राख दी. एकर शूटिंग वाराणसी आ जौनपुर में भइल बा.\n‘कसम वर्दी के’ बिहार में 20 सितम्बर के रिलीज होखी


भोजपुरी भाषा में पढ़ें: फिल्मी दुनिया आ नशाखोरी के बहस थरिया में छेद कि कथी में छेद! | Bhojpuri article film world intoxication bollywood jaya bachchan ravi kishan social media drugs ncb nodakm– News18 Hindi\nबहस चलल फिल्मी दुनिया में नशाखोरी पर. मीडिया, पुलिस अउरी जांच करे वाली एजेंसियन से होत इस संसद तक आइल. लेकिन संसद में एकर का संयत रूप लउकल. थरिआ, छेद अउरी फेमिनिज्म तक के बात उठल. अब एकरा में जया प्रदा, मनोज तिवारी बहुत लोग आ गइल बा.\nLast Updated : September 18, 2020, 18:07 IST\nजब जया बच्चन कहली कि ड्रग के बाति उठा के फिलमी दुनिया के “कुछ लोग जवना थरिया में खाता, ओही में छेद करता. लाजो नइखे लागत” त पूरा बहस धधकि गइल. सोसल मीडिया पर मारो- मारो के आवाज आवे लागल. कतने लोग त जया बच्चन के जवन ना कहे के तवनो कहे लागल. सब जानते रहे कि जया बच्चन के इशारा भोजपुरी फिल्मन के सुपर हिरो रवि किशन आ कंगना रानावत के ओर बा. काहें से कि ओकरा एके दिन पहिले संसद में रवि किशन कहले कि “ड्रग के समस्या बढ़ि रहल बा. हमार फिल्मी दुनिया में भी ई फइल रहल बा.\nहमार सरकार से गुजारिश बा कि एकरा पर कठोर कारवाई होखो. नारकोटिक्स कंट्रोल ब्यूरो (एनसीबी) बहुत बढ़िया काम कर रहल बा.” जब जया बच्चन के समर्थक फिल्मी प्राणी एह बयान पर खिसियाए - गुर्राए लागल लोग त रवि किशन कहले कि हम ई नइखीं कहले कि फिलमी दुनिया के सभे लोग नशेड़ी बा आ ड्रग लेता, बाकिर जे लेता ओकरा के रोके के परी. कंट्रोल करे के परी. ना त नया पीढ़ी नशा में डूबि जाई. देश के ताकत ई नौजवाने होले सन. ऊहे जब नशेड़ी- भंगेड़ी हो जइहन सन, त समाज चौपट हो जाई. ई ड्रग पाकिस्तान आ चीन से आवता.\nपड़ोसी देश हमनी के देश के बरबाद करेके षड्यंत्र करतार सन. मनोज तिवारी, रवि किशन के समर्थन कइले. कहले कि रवि किशन ठीके बात कहले बाड़न. ई सही बात बा कि सब ड्रग ना लेला. बाकिर जे लेता ऊ आपन स्वास्थ्य चौपट करता आ एगो खराब परिपाटी के नींव राखता. ड्रग के गंदगी फइल ता. फिल्मी दुनिया के ओह हिस्सा पर कारवाई होखे के चाहीं. एकरा बाद टीवी वाला हेमा मालिनी के धइले सन. कहले सन कि एह मुद्दा पर राउर का बिचार बा. हेमा मालिनी कहली कि फिल्मी दुनिया के सब लोग ड्रग ना लेला.\nजया बच्चन जी ठीक कहतारी कि कुछ लोग फिल्मी दुनिया के बदनाम करता. ओ लोगन के अइसन ना करे के चाहीं. हेमा मालिनी बचि- बचि के बयान दिहली. जया बच्चन के ऊ नाराज कइसे क सकेली. भाजपा के हई त का करी. आपन समाज आ संग साथो त देखे के बा. अब एह बिषय पर टीवी आ सोसल मीडिया पर युद्ध छिड़ल बा. एकरा पहिले के किस्सा रउंवा सब जानते बानी कंगना रानावत आ महाराष्ट्र सरकार के बीच के बीच कवना स्तर पर कटुता रहे. कटुता तब चरम पर हो गइल जब कंगना के घर के एगो हिस्सा सरकारी एजेंसी- बीएमसी (वृहन्मुंबई म्यूनिसिपल कारपोरेशन) तूरि दिहलसि.\nकंगना कहले बाड़ी कि फिल्मी दुनिया के 99 परसेंट लोग नशीली दवाई (ड्रग) लेला लोग. त जया बच्चन के गुस्सा उनहूं पर रहे.\nत अब तिनतरफा लड़ाई हो गइल बा. एमें राजनीतिक नेता लोग अपना तरीका से काम कर रहल बा. सबसे बड़का भूमिका में सुब्रह्मण्म स्वामी जी बाड़े. ढेर लोग कहता कि ऊ एह मामला के सलटा के छोड़िहें. एगो त कंगना रानावत बनाम महाराष्ट्र सरकार. दूसरका- महाराष्ट्र सरकार बनाम मीडिया आ तिसरका- फिलमी दुनिया बनाम फिलमी दुनिया, माने एगो गुट कंगना के पक्ष में त दोसरका कंगना के खिलाफ. कुछ लोग दूध- भात वाला भी बाड़न- माने अइसन लोग जे चुप्पी मारि के बइठल बा. चुप्पी वाला लोगन के अपना इज्जत के खेयाल बा. का जाने ए दादा, कुछु बोलि दीं आ लेना के देना परि जाउ.\nएसे चुपे रहल ठीक बा. सब त आपन- आपन कमजोरिया जानते बा. केहू कहीं धरा सकेला, त केहू कहीं. ऊ ड्रग नइखे लेत त ओकर औरी कुछु के डर बा. फिल्मी दुनिया के लोग चिहुंकल अवस्था में सांसत में बा. आ जनता जनार्दन के मन में जवन फिलमी दुनिया के छवि रहल ह, ऊ टूटि के चकनाचूर हो गइल बा. अब चाय के दोकान पर फिल्मी दुनिया आ रिया चक्रवर्ती के अलावा के सही आ के गलत भी शामिल हो गइल बा. अच्छा भला जया बच्चन के छवि रहल ह. जनता जनार्दन में ऊ छवि धूरि में मिलि गइल. लोग कहता कि नशाखोरी पर बोलल थरिया में छेद कइसे भइल रे भाई.\nथरिया में छेद भइल बा कि बड़कवा लोगन के इज्जत में छेद भइल बा. जया बच्चन, काहें महाराष्ट्र सरकार आ नशेड़ियन के तरफदारी करतारी. त एक आदमी कहता कि आरे भाई, ई कुल सुविधाभोगी प्रजाति के लोग ह. शिव सेना के कार्यकर्ता बंबई में हावी बाड़े सन. ओकनिए के सरकार बा. जया बच्चन के बंबइए में रहेके बा. त ओकनी के पक्ष में बोलि के ऊ सुरक्षित हो गइली. एही के कहल जाला सुविधाभोगी प्रजाति. राजनीति के राजनीति हो गइल. आ फिलमी दुनिया के तथाकथित बड़कवा समुदाय में उनुकर बड़ाई हो गइल. बड़कवे लोग नु पारटी करेला, ओमें कुछु पारटी में ड्रग भा नशाखोरियो होला.\nत नाक के लड़ाई बा. एही बीच में एगो नामी हिरोइन जयाप्रदा के आ गइला से ममिला अउरी गरमा गइल. जयाप्रदा कहली कि जया बच्चन ओह घरी काहें चुप हो गइली जब उनुकरे पारटी के एगो नेता हमरा चड्ढी (कच्छी) के रंग बतावत रहे. ओह घरी त जया बच्चन चुप्पी सधले रहली. हमरा नियर हिरोइन के सरेआम अपमान होत रहे आ ऊ एको शब्द ना बोलली. त अपना हित के सुरक्षा खातिर कब बोलेके बा आ कब चुप रहेके बा, एही के नांव राजनीति ह का? आ ईहे बड़कवा लोगन के चरित्र ह का? ठीक मौका पर बोलल आ ठीक मौका पर चुप रहल एगो कला ह. त जया बनाम जया हो गइल.\nएगो लड़ाई ट्वीट के बा. ट्वीट पर कंगना रानावत कुछु ना कुछु अइसन बोलि देत बाड़ी कि महाराष्ट्र सरकार के मरिचा लागि जाता. आ महाराष्ट्रे सरकार के ना ओकर समर्थक आ फिलमी दुनिया के कुछ बड़कवा लोगन के भी मरिचा लागि जाता. ओने कुछु टीवी चैनल वाला एह मसला के अउरी गरम कइले रहतारे सन. रोजे रिया चक्रवर्ती के कौनो ना कौनो व्हाट्स एप मैसेज उजागर होत रहता. कई गो टीवी चैनल त परोक्ष रूप से कहतारे सन कि सुशांत सिंह राजपूत के हत्या भइल बा आ ओमें महाराष्ट्र के सत्तारूढ़ कुछ नेता भी जुड़ल बाड़े सन. त टीवी चैनल पर ई बहस उत्तेजना पैदा क देता.\nकतने लोग त एह उत्तेजना के आदी हो गइल बा. घर के बड़ बुजुर्ग कहता लोग कि टेलीविजन के नशा त गांजा आ हेरोइन से भी बढ़ि के बा. ई टीवी वाला का जाने कौन नशा चटा देतारे सन कि घर के कुल्हि मेहरारु, लइकी, लइका ओकरे नशा में डूबल बाड़े सन. त अब सनसनी आ उत्तेजना के बिना टीवी के टीआरपी ना बढ़ि. कुछु अइसन बहस करे वालन के टीवी वाला बोला के बहस करावतारन स जवन खाली हुलेलेले करे में माहिर बा, उत्तेजना पैदा करे में माहिर बा. ओने रिया चक्रवर्ती जेल में बाड़ी आ उनुकरा भा उनुकरा भाई के व्हाट्स एप से रोजे कौनो ना कौनो रहस्यमय बातचीत प्रकट होत रहता.\nलोगन के धारणा ई बा कि कंगना रानावत आवे वाला समय में भारतीय जनता पार्टी (भाजपा) में शामिल होइहें. केंद्र सरकार उनुका के वाई कटगरी के सुरक्षा देके उनुकर इंट्री बुक क देले बिया. संभव बा बिहार के जल्दिए होखे वाला चुनाव में कंगना भाजपा के स्टार प्रचारक होखसु. एकरा अलावा पश्चिम बंगाल में भी चुनाव अगिले साल बा. त कंगना पश्चिम बंगाल में भी स्टार प्रचारक हो सकेली.\nअब कंगना के घर तुरि के शिव सेना अपना खिलाफ एगो मामला खोल देले बिया. कंगना बीएमसी पर मुकद्दमा कइके दू करोड़ रुपया के भरपाई के नोटिस भेजले बाड़ी. अभी ऊ अपना भाई के बियाह में अपना घरे मनाली गइल बाड़ी. कहे वाला कहता कि मनाली से ट्वीट कके ऊ कई लोगन के चैन से सूते नइखी देत. त कई लोग अइसनो बा कि एह मसला पर ऊ सूते के नइखे चाहत. मामला कहां पहुंची, देखत रहीं.\nBhojpuri News Bollywood jaya bachchan NCB Ravi Kishan social media नशा


सोनिया राहुल के ‘कुरबानी’ देखावे का फेर में बिया कांग्रेस – टटका खबर\nबतावल जात बा कि कांग्रेस पार्टी का तरफ से पूरा प्लान खींचा गइल बा कि अगिला 19 तारीख के जब सोनिया आ राहुल गाँधी नेशनल हेराल्ड के संपति हड़पे वाला तूंबाफेरी का मुकदमा में अदालत में हजिर होखीहें तब जमानत के बांड ना भरी लोग आ अगर अदालत जेल भेज दिहलसि त केन्द्र सरकार पर राजनीतिक बदला लेबे के अछरंग लगावत बवाल कइल जाई. आ अगर अदालत जेल ना भेज दिहलसि त ओकरे के आपन जीत आ बेकसूर होखे के नाम देके अपना पक्ष में हवा बनावल जाई.\nअधिका उमेद इहे बा कि अदालत एह लोग के गिरफ्तार ना कराई काहे कि ई लोग समन पर हाजिर हो गइल बा आ आगहूं होखत रही एकर उमेद कइल जा सकेला. एहसे ई बहुते जरूरी बा कि कांग्रेसी खेल समुझल जाव आ एह लोग के प्लान से जनता बढ़िया से जान जाव. मीडिया त सच देखावे से रहल. सोशल मीडिया पर एकर जिम्मेदारी बा कि ऊ सच सामने ले आवे आ एह लोग के झापसपट्टी से जनता के चेतवले राखे.


बाबा रामदेव के उम्मीदन पर खरा उतरे के बात कहलन नरेन्द्र मोदी – टटका खबर\nबाबा रामदेव के उम्मीदन पर खरा उतरे के बात कहलन नरेन्द्र मोदी\nनयी दिल्ली.05 जनवरी (वार्ता) गुजरात के मुख्यमंत्री आ भाजपा के पीएम उम्मीदवार नरेन्द्र मोदी आजु योगगुरू बाबा रामदेव के उम्मीदन पर खरा उतरे के वादा करत कहलन कि अगर भाजपा सत्ता मे आवत बिया त उ बाबा जे उठावल मुद्दन के सौ फीसदी पूरा करीहें.\nयोग गुरू बाबा रामदेव के एगो कार्यक्रम मे आइल नरेन्द्र मोदी कहले कि अगिला चुनाव ऐतिहासिक होखी. अगर भाजपा सत्ता मे आई त कर प्रणाली के सरल बनावे के कोशिश कइल जाई. कहलन कि देश के विकास ला मंगल ग्रह से नेता बोलावे के जरूरत ना होके सही नीतियन के लागू करे के जरूरत बा.\nमोदी कहले कि उनका जिनिगी में निराशा नाम के कवनो बात नइखे. उनकर महतारी बचपने से आशावादी होखल सिखवले बाड़ी. कहलन कि जब उनका प बेमतलब के अछरंग लगावल जाला तबो उनका इहे लागेला कि देश के लोग के धन्यवाद कि एगो चाय बेचेवाला के अपना कान्हे उठा लिहले बा.


खबर भोजपुरी में (शुक, 30 जनवरी 2015) – टटका खबर\n(बियफे, 29 जनवरी के खबर)\n29 जनवरी, 2015 का दिने बीटिंग द रिट्रीट समारोह के विहंगम दृश्य\nपुरनका जनता परिवार के एक जुट करे के मुहिम पर चोट करत राजद के लालू आज कह दिहलन कि उनकर गोल अलगे चुनाव लड़ी. एह एलान से छनछनाइल नीतीश कुमार अब मुलायम सिंह का साथे होखे वाला बइठका में ना जाए के फैसला कइले बाड़न. ना खुदा ही मिला ना विसाले सनम, ना इधर के रहे ना उधर के रहे.\nविधायक रहते ठीकेदारी करे वाला यूपी के दू गो विधायकन के विधायकी रद्द करे के आदेश दे दिहलन राज्यपाल राम नाइक. रसड़ा से बसपा विधायक उमाशंकर सिंह आ भाजपा के एगो विधायक बजरंग बहादुर सिंह अब विधायक ना रह जइहें.\nकांग्रेसी भक्त आ द्वारका शारदा पीठ के शंकराचार्य स्वरुपानंद सरस्वती के कहल मानी त अपना किहां आइल अतिथि के अपना से चाय ढार के दिहल बेइज्जति के बात होले. तबहिए नू उ कहले बाड़न कि पीएम मोदी अमेरिका के राष्ट्रपति बराक ओबामा के चाय बना के पियावल देश के बेइज्जति करा गइल बा. धन्य बानी महाराज!\nनया बनल विदेश सचिव एस. जयशंकर बियफे का दिने आपन पदभार सम्हार लिहलन. पद मुक्त भइला का बाद पुरनका विदेश सचिव सुजाता सिंह के बयान आइल बा कि 38 साल के नौकरी कइला का बाद उहे अपना के मुक्त करे के कहले रही. बाकिर कांग्रेस एह बात के सवाल बनवले बा कि आखिर का कारण रहुवे कि सुजाता सिंह के एह तरह से हड़बड़ी में हटावल गइल. जान जाईं कि पिछला बेर मनमोहन सिंह चाहत रहलन कि एस. जयशंकर के विदेश सचिव बनावल जाय बाकिर सोनिया गाँधी के दबाव का चलते उनका सुजाता सिंह के नियुक्त करे के पड़ल. भाजपा के कहना बा कि कवनो पदाधिकारी के हटावल राखल सरकार के अधिकार के बात ह आ एह पर सवाल ना उठावल जा सके.\nइंडोनेशिया से सिंगापुर जात एयर एशिया के जहाज ओकर को पायलट उढ़ावत रहुवे. जाँच से एह बात के खुलासा भइल बा. ओने मलेशिया सरकार आधिकारिक तौर से मान लिहलसि कि साल भर पहिले लापता भइल जहाज, एमएच370, लापता हो चुकल बा आ ओह पर सवार सगरी लोग के मरल मान लिहल गइल बा. एह एलान का बाद ओह लोग के परिवारन के बीमा के धन मिले के राह खुल गइल.\nमेलबर्न में चलत आस्ट्रेलियन ओपन में इंग्लैंड के माथ टेनिस खिलाड़ी एंडी मरे बियफे का दिने चेक गणराज्य के टॉमस बर्डिख के हरा के पुरुष एकल का फाइनल में चहुँप गइलन.\nआजु बियफे का दिने पटना विश्वविद्यालय में सीनेट के बइठक के विरोध करत छात्र संगठनन के कार्यकर्तन के हटावे खातिर पुलिस के लाठी चलावे के पड़ल जवना से करीब एक दर्जन छात्र घवाहिल गो गइले.\nदिल्ली चुनाव से पहिले भाजपा केजरीवाल से पाँच गो सवाल रोज पूछे के फैसला कइले बिया. एही में आजु केजरीवाल से पाॅच गो सवाल पूछलसि कि कांग्रेस के सहायता काहे लिहलऽ, सरकारी कार आ बंगला काहे लिहलऽ, शीला दीक्षित पर आरोप लगवलऽ बाकिर मुकदमा ना चलवलऽ वगैरह. चूंकि आ आपा का लगे एह सवालन के कवनो जवाब नइखे त ओकरा तरफ से कहल गइल कि भाजपा घबरा गइल बिया आ पुरान सवाल उठावत बिया.\nकश्मीर में शहीद भइल कर्नल एम एन राय के अंतिम संस्कार आजु दिल्ली में करा दिहल गइल. एह मौका पर सेना प्रमुख समेत अनेके लोग उनका के आपन श्रद्धांजलि दिहल. देश भर से कर्नल खातिर सम्मान के आवाज उठत बा. कर्नल संगे विश्वासघात क के उनुका के शहीद कइल गइल जब आतंकियन के परिवार वाले उनुका के बझा के रखले रहलन कि आत्मसमर्पण करवा दीहें आतंकियन के.\nपूर्वी चंपारण जिला के सुगौली इलाका से एगो बस में साढ़े पन्द्रह किलो चरस बरामद कइलसि पुलिस. बाकिर तस्कर ना धराइल.\nपश्चिम बंगाल में सौ गो से अधिका आदिवासियन के ‘घरवापसी’ का मामला में विश्व हिंदू परिषद के अध्यक्ष प्रवीण तोगड़िया आ कार्यकर्ता जुगल किशोर का खिलाफ धार्मिक भावना के ठेस चहुंपावे के आरोप में केस दर्ज करावल गइल बा.\nमशहूर गायक, संगीतकार आ गीतकार शेखर सेन के संगीत नाटक अकादमी के अध्यक्ष पद पर नियुक्त क दिहल गइल बा.\nलखनऊ में शुक का दिन से चार दिन के सम्मेलन होखी देश भर के विधायी निकायन के पीठासीन अधिकारियन आ सचिवन के.\nबिहार क्रिकेट संघ के सचिव आदित्य वर्मा केन्द्रीय वित्त मंत्री अरुण जेटली से गोहार कइले बाड़न कि ऊ श्रीनिवासन के मदद मत करसु. जेटली बीसीसीआई के उपाध्यक्ष रहलन आ एन. श्रीनिवासन के सुप्रीम कोर्ट का आदेश से बीसीसीआई अध्यक्ष पद से हटा दिहल गइल बा.\nअंतर्राष्ट्रीय क्रिकेट परिषद आजु बियफे का दिने एलान क दिहलसि कि अगिला बीसबीसा विश्व कप 11 मार्च से3अप्रैल का बीच हिन्दुस्तान में होखी.\nइहो तय भइल बा कि मेलबर्न क्रिकेट मैदान पर 29 मार्च के होखे वाला एकदिना विश्व कप के फाइनल मुकाबला अगर बरोबरी पर छूटत होखी त नयका चैंपियन के फैसला सुपर ओवर से करावल जाई.\nभारत सरकार के खेल मंत्रालय फैसला कइले बावे कि अबसे अंतर्राष्ट्रीय पदक जीते वालन के दिहल जाए वाला इनामी राशि बढ़ा दिहल जाव आ कोचो के इनाम दिहल जाई.\nशेयर बाजार में तेजी के रूख बियफे का दिनो बनल रह गइल आ सेंसेक्स 123 अंक चढ़ के आ निफ्टी 38 अंक बढ़ के बंद भइल. हालांकि कोल इण्डिया के विनिवेश के खबर का बाद ओकरा शेयर के दाम में बड़हन गिरावट देखे के मिलल.\nअभिनेता-गायक आयुष्मान खुराना के फिलिम रिलीज होखे पहिलही यूपी में टैक्स फ्री क दिहल गइल बा. फिलिम शुक का दिने रिलीज होखे वाली बा.\nबिहार आ पूर्वांचल में बरखाबुनी का चलते ठण्ढक फेरू बढ़ गइल. कश्मीर में बरफ गिरल.


भोजपुरी भाषा अउरी आखर (भोजपुरी) - Decoding Dream India\nभोजपुरी भाषा अउरी आखर (भोजपुरी)\nMarch 3, 2021 March 8, 2015 by Gaurav Singh\nमानी रउआ से कोई कैजोलिंग (फुसलावे) चाहे कनविंस (राजी) करेके कहो तब सबसे ज्यादा जरूरत मातृभाषा के ही पड़ेला. मातृभाषा एगो अइसन चीज होला जवना से राउर फीलिंग बाहर आवेला. हमार कहे के मतलब इ बा कि जइसे कौनो बात सोचेनी जा चाहे राजनीती के होखे,चाहे सामाजिक काम के या फिर कोई काम जवना के खुद राह चलत चिंतन मनन करत होखी जा.\nउ सब काम अपने भाषा में होला एह चीज के हम खुद महसूस कईले बानी. कौनो भाषा सिखेली जा ता ओकर एगो आधार भाषा होला जवना के मदद से अन्य भाषा सिखेली जा ओकरे के मातृभाषा कहल जाला. जैसे हिंदी सीखनी जा घर से भोजपुरी के आधार पर फिर अंग्रेजी हिंदी के आधार पर और फिरू जर्मन सिखनी अंग्रेजी के आधार पर सब एक दूजा चक्र से सम्बंधित बा.\nएक लाइन में कही तs इ कि कौनो भाषावा सीखी, लिखी,पढ़ी लेकिन सोचम तs अपना मात्रेभाषा में नु | फिर प्रश्न उठता कि लोग गाँव जवार में एगो हीन भावना काहे पैदा होखेला जब कोई भोजपुरी बोलेला और भोजपुरी में गुनगुनाला तब. ओकरो पीछे कारण बा भाषा में अश्लीलता जवना चले कौनो अभिभावक ना चाहे कि घर में ओह तरह के कौनो गाना बाजे आ कोई सुने जवन कि पारिवारिक दृष्टिकोण से ठीक बा.\nगलत चीज ना सीखे से बढ़िया बा सीखबे ना करी लेकिन अउर बढ़िया रहित जब लोग एकरा के सही करीत. एह चीज के आस रुआ अगर नेताजी लोग से लगाईब तs एमे राउर बेवकूफी बा. वोट के ध्रुवीकरण के आगे जब हिंदुत्व के महीसा लोग अपना सिधांत से समझौता कर सकेला तब भोजपुरी के का काहे के बा.\nएहसे अगर कौनो सुधार के गुंजाईस बा तs उ आम नागरिक ही कर सकेला. युवा पीढ़ी सामने आके एकरा पर ध्यान दे सकेला. हम खुद एगो गैर सरकारी संगठन से निहोरा कईले बानी कि अपना मैनिफेस्टो में डालो एह मुद्दा के जवन कि भोजपुरिया क्षेत्र में अग्रसर बा. अइसने कुछ आदरनिये लोग एगो संगठन के माध्यम से आपन आवाज उठावे के कोशिश करता ओकर नाम हवे “आखर”. काफी हद तक सफलता के ओर जा रहल बा लेकिन चुनौती अभी काफी बा.\nइ कुल चीज केमिस्ट्री के रिएक्शन ना हवे कि डलली लिटमस देखनी चमत्कार एह सब में समय लागी लेकिन परिणाम निश्चित रूप से सकारात्मक आई. गलत चीज के उपभोक्ता ही ओह गलत चीज के सफलता के कारण बा जवना से चंद पल के ख़ुशी मिलेला. खैर उपभोक्ता के जागरूक कईल मुश्किल काम जरूर बा लेकिन नामुमकिन ना. हमरा अभियो याद बा जब हम बहूत छोट रही तब तिन गो गाँव शिवपुर,लहठान अउरी डेढ़गाँव के साथे एगो भाई सम्मलेन होत रहे होली के समय जवना में होली गवात रहे और प्रेमभाव बाटल जात रहे पूरा रात चलत रहे प्रोग्राम. अइसन चीज छुटल जाता बचावे के काम बा बशर्ते नेताजी लोग के गती मत मिले इ सब में ना तs छती पहुचेलागी…..


राजनीति के रंग आ रंग के राजनीति – बतंगड़ 50 – Anjoria\nअगस्त 26, 2017 बतंगड़, रंग के राजनीति, राजनीति के रंग\nराजनीति के रंग-ढंग रंगो मैं राजनीति ले के चल आइल बा. कहल जाला कि राजनीति के असर जिनिगी के हर पहलू प पड़ेला आ एकरा से बाचल ना जा सके. बाकिर जब ई रंगो में राजनीति देखे लागे, ओकरा के गाढ़ करे लागे त नोटिस लीहल जरुरी हो जाला.\nकेहू माने भा मत माने, अपना देश के मूल में हिन्दू संस्कार बा जवना प बाद में आइल हमलावरन के संस्कृति संस्कारन के असर पड़त गइल. हिन्दू संस्कार भेदभाव के खिलाफ रहल बा. एह संस्कार में वसुधैव कुटुम्बकम के भावना शुरु से रहल बा. एही चलते हिन्दू सम्प्रदाय ना बन सकल आ धर्म का राह प बरकरार रहि गइल. जबकि बाद में आइल रिलीजन, मजहब, पंथ भा सम्प्रदाय आपन अलग अलग दायरा बनावत गइल. हिन्दुत्व अपना प्रसार प्रभुत्व ला कबो ताकत के तलवार के इस्तेमाल ना कइलसि आ ओकर इहे भाव मान के चलल कि सत्य त एके ह बाकिर विद्वान ओकरा के अलग अलग तरीका से जाहिर करेलें. एहसे जब हिन्दू मानस खुशी मनावेला तब अपना उल्लास में ऊ अबीर गुलाल के रंग ना देखे आ सभके ओही चाव से अपनावेला. ऊ अपना उल्लास में भगवा रंग तक बान्ह के ना राखे. ओकरा ला हर रंग खुशी आ उमंग के रंग होला. होली का हुड़दंग में त करियो रंग से दुराव ना राखल जाला.\nबाकिर देश में हिन्दुत्व विरोध के राजनीति करे वाला आपन रंग छोड़ दोसर रंग ना देखल चाहसु. बँवारा गोल त भारतीयता आ हिन्दुस्लानी तहजीब से अतना नफरत करेला कि ऊ रंग आ गुलाल से आपन खुशी ना मनावे. ओकरा ला आदमी के लाल खून बहावले आपन खुशी आ ताकत के इजहार करे के माध्यम होला. दलित राजनीति करे वालन के बहिना के बुलु रंग से प्यार लउकेला जबकि माटी मानुष के राजनीति करे वाली दीदिया के हरियर रंग से. एह लोग कै विचार बेवहार अतना सकेता मे चलेला कि ई लोग गलतियो से लाल पीयर गुलाल के इस्तेमाल ना करे. राजनीति के ई रंग आजु हमरा के रंग के राजनीति प लिखे ला बेबस क दिहलसि.\nपश्चिम बंगाल के पंचायती चुनाव में दीदिया के गोल के जवन शानदार सफलता मिलल ओकर इजहार ई लोग अपना के हरियर रंग में पोत के कइल. अलग बाति बा कि जवना फरीक के वोट का लालच में ई लोग एह रंग के अपनेवले बा ओह फरीक के हम रंग उड़ावत नइखीं देखले. एही दौरान जन्माष्टमी के पर्वो आइल रहुवे. भगवान कृष्ण के जनम मथुरा के जेल में भइल रहल से एह मौका प खास क के यूपी में परम्परा बन गइल बा कि जेल आ थाना हाजत में जन्माष्टमी मनावे के. ई परम्परा हाल फिलहाल के ना ह बाकिर कुछ लोग के अब एह परम्परा से दिक्कत होखे लागल बा. हर बात के फिरकावाराना नजरिया से देखे वाला एकरा प सवाल उठावल शुरु कइले बाड़न. बाकिर एगो पुरान सीख ह कि ना अति बोलता, ना अति चुप, ना अति बरखा, ना अति धूप. अतहत कवने बाति के होखो, एक ना एक दिन ओकर बेअसर होखल तय बा अगर ऊ अनेत करे लागे. काश्मीर का बारे में इहे लोग कहेला कि ओकर मुख्यमंत्री हिन्दू ना हो सके. ई कहत में एह लोग के सिकुलरिज्म के कवनो हिचकिचाहट ना होखे बाकिर अगर इहे बाति दोसरा राज्यन से उठे लागे तब एह लोग के कुकर बझाँव कान फोड़े लागी.\nहमरो एह बाति के शिकायत नइखे कि ई लोग अपना उल्लास में लाल पीयर गुलाल काहे ना उड़ावे, हमार विरोध एह सकेताइल सोच से बा जे अपना के एगो खास रंग ले सम्ट के रखले बा. देर सबेर इहे होखे के बा जवन अब बंगाल में लउके लागल बा. एकरा के इरिखा के हरियरी से तोपल ना जा सके. सुजलाम सुफलाम मलयज शीतलाम शस्य श्यामला मातरम के भाव सारे जहाँ से अच्छा हिन्दोस्तां हमारा से अलग ना होखे के चाहीं. बाकिर एकरा के जानबूझि के अलगा राखल जात बा. कहीं एह लोग के सोच ई ल नइखे कि हिदुस्तान तबहियें ले सारे जहाँ से अच्छा मानल जाई जबले ई हमार सगरी अतहत बरदाश्त करत रहो.\n(20 अगस्त 2017 तारीख के समाज्ञा अखबार में अँजोर भइल)


Know Who is Khapadiya Baba and when his Harkirtan tradition start Bhojpuri: खपड़िया बाबा के अद्भुत हरिकीर्तन परंपरा, जानीं काहें भइल शुरू\nBhojpuri: खपड़िया बाबा के अद्भुत हरिकीर्तन परंपरा, जानीं काहें भइल शुरू\nएगो विलक्षण तेजस्वी साधु खपड़िया बाबा उत्तर प्रदेश के जिला बलिया जिला के द्वाबा क्षेत्र में घूमत- फिरत अइले आ बैरिया- लालगंज मुख्य मार्ग से करीब 1 किलोमीटर से तनी बेसिए दूरी पर मौजूद श्रीपालपुर गांव में एगो कुटी बना के रहे लगले. उद्देश्य- लोगन के ई समुझावल कि भगवान हमनी के आपन हउवन, सबसे प्रिय आ करीबी, उनुका के पावे के आसान उपाय बा हरिकीर्तन आ जप.\nLast Updated: June 2, 2021, 5:09 PM IST\nहो सकेला रउरा खपड़िया बाबा के ना जानत होखीं. एसे कि ऊ प्रचार के कौनो महत्व ना देत रहले ह. खाली ईश्वर के नाम जप आ संकीर्तन के अपना चेतना के केंद्र में राखत रहले ह. जप करत करत जब मनुष्य प्रेम/भक्ति के गहराई में उतरेला त उच्चारण कब अजपा जप में रूपांतरित हो जाला, केहू ना कहि सकेला. आजु से लगभग 68 साल पहिले के बात ह. उनइस सौ तिरपन ईस्वी में एगो विलक्षण तेजस्वी साधु खपड़िया बाबा उत्तर प्रदेश के जिला बलिया जिला के द्वाबा क्षेत्र में घूमत- फिरत अइले आ बैरिया- लालगंज मुख्य मार्ग से करीब 1 किलोमीटर से तनी बेसिए दूरी पर मौजूद श्रीपालपुर गांव में एगो कुटी बना के रहे लगले. उद्देश्य- लोगन के ई समुझावल कि भगवान हमनी के आपन हउवन, सबसे प्रिय आ करीबी, उनुका के पावे के आसान उपाय बा हरिकीर्तन आ जप.\nधीरे- धीरे उनकरा विद्वता, ईश्वर प्रेम आ साधना के कारण उनुकर नांव चारो तरफ फइल गइल. आज देश- बिदेश में कई लोग खपड़िया बाबा के भक्त मिल जाई. एह आश्रम के नांव परि गइल बा- संकीर्तन नगर. खपड़िया बाबा के चर्चा बिना वैश्विक परिदृश्य अधूरा लागता. बाबा चौबीस घंटा में एक बार भोजन करत रहले ह. कौना बर्तन में? खपड़ा में. ई खपड़ा का ह? त सरकार खपड़ा कौनो माटी के बर्तन के एगो टुकड़ा के कहल जाला. मान लीं कौनो माटी के गगरी फूटि के टुकड़ा- टुकड़ा हो गइल. त ओही टुकड़वा के खपड़ा कहल जाला. एगो अउरी अर्थ बा खपड़ा के. पहिले घर खपड़ैल के बनत रहले ह सन. घर के छत नरिया- थपुआ के रहत रहल ह. अबो गांवन में पुरान खपड़ैल के घर मिल जइहन स. बाकिर ओ खपड़ा में बाबा ना खात रहले ह. माटी के गगरी फुटला पर जौन टुकड़ा होले सन, ओही में से एक टुकड़ा लेके बाबा राखत रहले ह. ओही में कौनो घर से जौन कुछ मिल जाई ओकरे के भोजन के रूप में स्वीकार करत रहले ह. ऊहो चौबीस घंटा में एक बार. बहुते सरल जीवन. बाकिर साधना उच्च कोटि के. चूंकि बाबा खपड़ा में खात रहले ह एही से उनुकर नांव परल खपड़िया बाबा. एतरे उनुकर नांव मुनीश्वरानंद जी रहल ह. साधु लोगन के नांव ईश्वर के मन परावेला. हमनी का अपना नांव खातिर मुअत- जियत रहेनी जा आ साधु लोग के नांव- गांव से कौनो फरके ना परे. इहे भारी अंतर बा. एक ओर अहं ऊंचा कुरसी पर बइठल बा त दोसरा ओर अहं के कौनो अस्तित्वे नइखे. रउवां कुछू नांव ध दीं. साधु लोग लोक कल्याण के काम करत रही.\nखपड़िया बाबा के बारे में प्रसिद्ध बा कि ऊ हरिकीर्तन के बहुत महत्व देत रहले ह. कहत रहले ह कि हरिनाम के जप- “हरे राम, हरे राम, राम राम हरे हरे. हरे कृष्ण हरे कृष्ण, कृष्ण कृष्ण हरे हरे” के जाप मनुष्य के रक्षा करी, बुद्धि दी आ अनंत प्रकार से कल्याण करी. एही से उनुका आश्रम में चौबीस घंटा हरिकीर्तन होला. उनुकर शुरू कइल परंपरा आजुओ जारी बा. चौबीस घंटा हरिकीर्तन कइल साधारण बात नइखे. रउरा घर में अगर चार आदमी बा आ चारो आदमी अगर चौबीस घंटा हरिकीर्तन करी त एक आदमी का जिम्मा छव घंटा हरिकीर्तन करे के रही. पहिला हाली छव घंटा हरिकीर्तन क के तनी देखीं त! रउरा तीने घंटा में थाके लागब. कीर्तन के आदत नइखे, परेशान होखे लागब. बाकिर खपड़िया बाबा लोगन के एतना अभ्यस्त क देत रहले ह कि एक आदमी के छवो घंटा कीर्तन करे के बा त ऊ आनंदे में रहेला. शर्त ई बा कि ओकरा हरिकीर्तन के अभ्यास होखे. खपड़िया बाबा मान्यता रहल ह कि हरिकीर्तन से लोक कल्याण होला. एह पृथ्वी पर रहे वाला हर जीव के रक्षा होला. माने-\nलोका: समस्ता: सुखिनो भवंतु. अब देखीं अध्यात्म के विद्वान लोग कहले बा कि कौनो चिंतन भा शब्द के बार- बार दुहराव/ आवृत्ति बहुते गहिर आ मूर्त- अमूर्त फल देबे वाला होला. ओकर फल स्थाई होला. अच्छा त कौनो पाठ या जप जब समूह में कइल जाउ तब का होई? ओकरा शक्ति, स्पंदन आ वेग के कारण ओकर प्रभाव चमत्कारी आ अनंतगुना हो जाला. इहां तक कि हरिकीर्तन खतम भइला पर जे ओइजा प्रणाम करे जाला ओकर पर हरिकीर्तन के स्पंदन के प्रभाव परेला. एकरे के अंग्रेज लोग रेजीडुअल वाइब्रेशन कहेला. भजन भा कीर्तन भा ध्यान खतम हो गइल तबो ओह जगह के पवित्रता के स्पंदन बनल रहेला. त एही से लागता कि खपड़िया बाबा के समूचा पृथ्वी के कल्याण करे वाला साधक कहे के चाहीं. कुछू खा लिहें, सादा वस्त्र पहिर के भजन- कीर्तन के दिव्य नशा में डूबल आनंद मनावत रहले ह.\nखपड़िया बाबा के बारे में एगो अउरी बात प्रसिद्ध बा. जेकरा कौनो संतान ना होखत रह ह, ऊ खपड़िया बाबा के शरण में जात रहल ह. आ चमत्कार देखीं कि ओकरा संतान प्राप्ति हो जात रहल ह. एकर शुरूआत कइसे भइल. त एगो सोनार भाई रहले. उनुका कौनो संतान ना होखत रहले. ऊ आपन दुख लेके खोपड़िया बाबा का लगे पहुंचले. बाबा पूजा- पाठ, हरिकीर्तन करेके कहले. आ सचहू उनुका संतान हो गइल. तबसे निसंतान लोग खपड़िया बाबा के दरबार में जुटे लागल. बाकिर ईहो बात प्रसिद्ध बा कि खपड़िया बाबा केहू से कहत ना रहले ह कि तोहरा संतान होई भा ना होई. बस लोग उनुका के प्रणाम करी आ चलि जाई. एही के लोग बाबा के मूक आशीर्वाद बूझत रहल ह.\nखपड़िया बाबा के एगो शिष्य बतवले कि पिछला साल यानी 2020 में बाबा के 35वां निर्वाण दिवस मनावल गइल रहे. त बाबा के महासमाधि के तिथि के पता चलि गइल. सन 2020 में बाबा के शरीर छोड़ला 35 साल हो गइल रहे. अइसन महान साधु शरीर भले छोड़ि देला लोग, ओह लोगन दिव्य आशीर्वाद हमेशा बनल रहेला. एह घरी 24 घंटा हरिकीर्तन आ आश्रम के देखरेख खपड़िया बाबा के शिष्य स्वामी हरिहरानंद जी के जिम्मे बा. हरिहरानंद जी भी उच्च कोटि के साधु बाड़े. त चौबीस घंटा हरिनाम के परंपरा आज भी जारी बा. हरिकीर्तन चलत रहेला आ लोग ओमें आके घंटा- दू घंटा बइठि के हरिकीर्तन करेला. केहू आधा घंटा भी कके चलि जाला. बाकिर ओतने में ऊ ईश आशीर्वाद से ओतप्रोत हो जाला. नाम जप के प्रत्यक्ष फल एकरा से बड़ का होई? बस अतने ख्याल रहे कि नाम जप का घरी मन शांत रहे. साधु- संत कहले बा लोग कि चंचल मन के शांत करे खातिर भगवान का आगा सरेंडर क दिहल जाला.\nहमनी के उपनिषद कहतारे सन कि अमूर्त से मूर्त के उत्पत्ति भइल बा. हमनी के स्थूल शरीर के पीछे सूक्ष्म शरीर बा आ सूक्ष्म शरीर के पीछे कारण शरीर बा. त अमूर्त के महत्व ढेर हो गइल. अजपा जप भी अमूर्त बा. बाकिर ऊ मूर्त जप से ढेर प्रभावशाली बा. ईहे खपड़िया बाबा नियर उच्च कोटि के संत बतावेला लोग. हमनी के जौन बात बार- बार सोचबि जा ऊ हम के जीवन में घटित हो जाई. थाट प्रासेस भा सोच के बहुत गहिर प्रभाव होला. हरिकीर्तन आ जप में राउर ध्यान भगवान का ओर रहेला, एही से भगवान के आशीर्वाद के स्पंदन रउरा आत्मा के गहराई तक चलि जाला. खपड़िया बाबा के आश्रम में रामचरित मानस के अखंड पाठ, महायज्ञ, रुद्राभिषेक वगैरह भी होत रहेला. समूचा आश्रम परम पवित्रता आ ईश्वरीय आभा से ओत- प्रोत रहेला. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)


रवि किशन ला भाग्यशाली रहल 12/12/12 – Anjoria\nएकही दिन में5गो फिलिम साइन कइले\nसिनेमा भोजपुरी के सदाबहार सुपर स्टार रवि किशन खातिर एह सदी के अनोखा तारीख 12/12/12 बहुते भाग्यशाली रहल. एह दिन ऊ कुल5गो फिलिम साइन कइलन जवना में चार गो भोजपुरी के आ एगो हिंदी के फिलिम बावे. ओह दिन रविकिशन पहिला फिलिम साइन कइलन “विजयी भवः”. ओरियो मिडिया के एह फिलिम के शूटिंग जनवरी में शुरू होखी. एकर निर्देशन करीहें हर्ष आनद.\nअगिला फिलिम रहल निर्देशक बबलू सोनी के अबही बिना नाम के भोजपुरी फिलिम जवना में रवि किशन आ खेसारी लाल पहिला बेर एक संगे अइहें. अगिला तीन गो भोजपुरी फिलिम रहली स जीना तेरी गली में, छोरा गंगा किनारे वाला आ सन्यासी. एह फिलिमन के निर्देशक रहीहें भोजपुरी सिनेमा के सबले लोकप्रिय निर्देशक राज कुमार पाण्डेय. रवि किशन आ राजकुमार पाण्डेय के हिट जोड़ी एहसे पहिले देवरा बड़ा सतावेला, आ लहरिया लूटा ए राजा जी जइसन सुपर हिट फिलिम दे चुकल बा. देवरा बड़ा सतावेला के त सिनेमा भोजपुरी के इतिहास के सबले बड़ हिट कहल जाला.\nरवि किशन एह बात पर खुशी जतवले कि अइसन अनोखा तारीख के ऊ पाँच गो फिलिम साइन कइलन.


अब कवना कवना बात खातिर मुँह लुकावल जाव – Anjoria\nअब कवना कवना बात खातिर मुँह लुकावल जाव\nFeb 15, 2012 भोजपुरी, लस्टम पस्टम\nशरम कहीं चाहे लाज, इहो कतना तरहि के होला. अबही हालही के बाति ह कि अमरीका गोंड़ के बेटी दरोगा राय के बेटा संगे भाग गइल. अब अमरीका गोंड़ कइसे लाजे मुंह देखइहें. अइसहीं राष्ट्रीय शर्मो तरह- तरह के होला. बाबरी मस्जिद ढहाइल त लागल लोग कहे कि ई भारी राष्ट्रीय शर्म हऽ. अब त भला होखो सुप्रीम कोर्ट के कि ऊ कहि देहलस कि ई सब एगो घटना हऽ आ शरम से जान छूटि गइल ना त कातना लोग मारे लाज मुंह लुकावत फिरत रहे. अब केहु दंगा फसाद के ले के असहीं कहि देउ त फेर शर्म के बात हो जाई. एहि में प्रधानमंत्री जी एगो राष्ट्रीय शर्म घर बइठल गर में डालि लिहले. कहि दिहले कि अपना देसा में अतना बड़हन तादाद में लइकन के कुपोषण बा. ई त राष्ट्रीय शर्म के बात हऽ. कहाला कि अपना देस में कुल्ही लइकन के आधा त कुपोषण के शिकार बाड़न सँ. अब एहि में केहु ग्यानी ध्यानी आदमी के कहल ह कि जे अपना देश में किसान जवन आत्म हत्या करऽ तारऽ स उहो राष्ट्रीय शर्म के दर्जा में आवे के चाहीं. अब ऊ लोग के के बतावे कि जे एकरा के राष्ट्रीय शर्म कहल गइल त एकरा में से कव गो राष्ट्रीय शर्म के पचखा फूटि जाई. आदिवासी लोग के भूख से मुअल त सरकारी गोदामन में अनाज के सरल चाहे असहीं आउरो कई गो बात बा ओकरा के राष्ट्रीय शर्म घोषित करे खातिर विपक्ष लागी चिल्लाये आ संसद में बहस ना होखे दी, जे अपने में एगो राष्ट्रीय शर्म हऽ. राष्ट्रीय शर्म के घमासान देखि के सरकार के चाहीं कि जइसे पद्म पुरस्कारन खातिर एगो कटकरिया (क्राइटेरिया) बा ओसहीं राष्ट्रीय शर्म के भी कटकरिया होखे के चाही. एहु खातिर एंट्री मंगावे के चाहीं. अण्णा दादा के मानीं त लोकपाल ना बनलो राष्ट्रीय शर्म के बात हऽ. अब ई लइकन के कुपोषणो के बात लऽ. ई त प्रधानमंत्री जी खुदे उठा दिहले. अब ढोवत रहऽ. एह पर अब दनादन गोष्ठी होई, सेमिनार होई आ सब केहु चकाचक माल उड़ाई. इहे पइसवा जे लइकन पर खरच क दिआइत त कुछऊ त कुपोषण मेटि जाइत.


टटका खबर (अतवार, 1 जनवरी 2012) – टटका खबर\nराज्य भर में काल्हु रात से रूक रूक के बरखा होखत बा जवना चलते दिन भर जनजीवन अस्तव्यस्त रहल. पहली जनवरी मनावे के उत्साहो ठंडा पड़ गइल. एह बरखा से खेत में पड़ल धान, आलू आ सब्जियन के फसल खराब होखी बाकिर गेंहू, चना आ खेसारी खातिर ई बरखा बहुते फायदेमंद बा.\nअवैध खनन पर रोक ना लगा पवला खातिर रोहतास जिला के खनन पदाधिकारी अर्जुन प्रसाद के निलंबित कर दिहल गइल.\nभोजपुर के पीरो इलाका में फसल बाजार का लगे एगो ट्रक से कचरा के दू आदमी के मौत हो गइल जवना में से एक जने पहिले मुखिया रहले.\nपश्चिमी चंपारण के बाल्मीकि नगर टाइगर प्रोजेक्ट इलाका के निरीक्षण करे गइल जिला वन अधिकारी कमलजीत सिंह के स्थानीय लोग हमला करि के घवाहिल कर दिहल.\nसिवान के शुकुल टोली में आपसी झगड़ा में भइल गोलीबारी से एगो नवही घवाहिल हो गइल.\nभाजपा के युवा नेता पंकज सिंह आजु अतवार का दिने जौनपुर जिला जेल में बंद धनंजय सिंह से भेंट करे चहुँपलन जवना के खबर सुन के प्रदेश के राजनीति गरमा गइल बा.\nबरखा का चलते मुलायम अपना पहिलके चुनाव रैली में ना चहुँप पवले.\nराज्य में चुनाव संहिता लाँघे के मामिला लगातार सामने आवे लागल बा. बसपा के प्रदेश अध्यक्ष स्वामी प्रसाद मौर्य के ऊंचाहार के एसडीएम नोटिस जारी कइले बाड़े.\nचुनाव आयोग प्रदेश के लोकायुक्त का खिलाफ उर्जा मंत्री रामवीर उपाध्याय के बयानबाजी के रिपोर्ट हाथरस के जिलाधिकारी से मँगवले बा. रामवीर कहले रहले कि अगर लोकायुक्त से उनुकर निजी संबंध ना रहीत त उनुका के हटवा दिहले रहीतन.\nमहाराजगंज जिला के आनन्द नगर से बढ़नी स्टेशन का बीच रेल लाइन के बड़ी लाइन में बदले के काम आजु से शुरु हो गइल. एह चलते अब एह रेलमार्ग पर गाड़ियन के आवाजाही बंद कर दिहल गइल बा. बढ़नी से गोण्डा का बीच के आमान बदले के काम दुसरका चरण में होखी.\nसंत कबीर का निर्वाण स्थली मगहर में हर साल होखे वाला मगहर महोत्सव एह साल चुनाव का चलते टार दिहल गइल बा. ना त हर साल बारह से अठारह जनवरी ले एहिजा मगहर महोत्सव मनावल जात रहे.\nवीर बहादुर सिंह पूर्वांचल विश्वविद्यालय के दीक्षान्त समारोह इकइस जनवरी के करावल जाई.\nगाजीपुर जिला के घरिहा गाँव में एगो भट्ठा पर काम करे वाला दु गो मजदूर ईंटा का नीचे दबा गइले जवना से ओह लोग के मौत हो गइल.\nआजमगढ़ में शादी के कार्ड बाँटे निकलल एगो मरद मेहरारू के कार सड़क पर खाड़ ट्रक से टकरा गइल जवना से ड्राइवर घवाहिल हो गइल बाकिर एह दुनु जने के मौत हो गइल.\nकाल्हु रात से होखत बरखा अबहीं दू दिन अउरी बरखी. एह बरखा के रबी फसल खातिर फायदेमंद बतावल जात बा.\nमायावती के भठियारन के गिरोह के मुखिया बतवले भाजपा के कलराज मिश्र.\nत्रिनिदाद अउर टोबैगो के प्रधानमंत्री कमला परसाद-बिसेस्सर दू जनवरी सोमार के राजकीय यात्रा पर भारत अइहें. ऊ राष्ट्रपति प्रतिभा पाटील आ प्रधानमंत्री मनमोहन सिंह से भेंट करीहें आ जयपुर में होखे वाला प्रवासी भारतीय दिवस के मुख्य अतिथि रहीहे.\nसेना प्रमुख बीके सिंह के मानना बा कि काश्मीर से विशेष शक्ति अधिनियम हटवला से आतंकवादियन के मन बढ़ जाई.\nस्वर्णमंदिर से अरदास करि के निकलत प्रधानमंत्री मनमोहन सिंह के कुछ लोग करिया झंडा देखावल. ओह लोग के अन्ना समर्थक बतावल जात बा.\nराजस्थान में एगारह दिन से चलत डॉक्टरन के हड़ताल खतम हो गइल आ स्वास्थ्य सेवा बहाल हो गइल.\nअतवार का दिने भइल चण्डीगढ़ महापौर, वरिष्ठ महापौर आ उप महापौर के चुनाव कांग्रेस जीत लिहलसि.\nहिमाचल प्रदेश सरकार राज्य के 10 लाख विद्यार्थियन के हर साल स्कूली वर्दी दिहल करी जवना पर सालाना साठ करोड़ रुपिया खरचा होखी.\nराजधानी दिल्ली में नया साल के जश्न मनावे का मौका पर शराब पी के गाड़ी चलावे का आरोप में पाँच सौ लोग पर दू दू हजार रुपिया के जुर्माना लगावल गइल.\nपश्चिमी दिल्ली में 32 साल के एगो नाइजीरियाई आदमी के करीब पौने दू करोड़ रुपिया के कोकीन का साथे गिरफ्तार कर लिहल गइल.\nनया साल का मौका पर देश के संचार कंपनियन का साथे दुनिया के ट्विटर कुछ देर खातिर ठप पड़ गइल.\nबेमार अन्ना खातिर अतवार का दिने राजघाट पर प्रार्थना कइले उनुकर समर्थक.\nदिल्ली पुलिस के कहना बा कि बब्बर खालसा फेर फन काढ़े के तइयार बा.\nबिना सही अनुमति के दवाई परीक्षण में शामिल इंदौर के बारह गो डाक्टरन पर पाँच पाँच हजार रुपिया के जुर्माना लगावल गइल बा.\nत्रिपुरा में साल भर मनावल जाई विवेकानंद के डेढ़ सउँवी जयंती.\nछत्तीसगढ़ के मुख्यमंत्री रमन सिंह अतवार का दिने राज्य में नौ गो नया जिला बनावे के एलान कइले. अब राज्य में सताइस गो जिला हो गइल.\nपंजाब में 12 करोड़ रुपिया के नकदी आ साढ़े आठ लाख लीटर शराब जब्त कइल गइल बा.\nअतवार का दिने ‘स्ट्रेट आफ हॉरमुज’ में एगो नौसेना अभ्यास का दौरान इरान कई गो मिसाइल के सफल परीक्षण कइलसि.\nअफगानिस्तान में 2014 का बादो मौजूद रही फ्रांस के सैन्य टुकड़ी.\nजापान में अतवार का दिने रिक्टर स्केल पर7तीव्रता के भूकम्प के झटका लागल जवना के केन्द्र समुद्र का भीतर रहे.\nरूस में संविधान के धारा 31 बचावे खातिर प्रदर्शन करे वालन के पुलिस गिरफ्तार कर लिहलसि.\nनाइजीरिया के राष्ट्रपति गुडलक जोनाथन इस्लामी बोको हरम गुट के हमला का चलते देश के कुछ इलाका में आपातकाल के घोषणा कर दिहले बाड़े.\nटोयोटा की बिक्री एह साल अढ़ाई गुना भइल आ ई गिनिती 15,948 वाहन के भइल.\nशेयर बाजार के गिरावट से परेशान केंद्र सरकार विदेशी निवेशकन के शेयर बाजार में सीधे खरीद बिक्री करे के अनुमति दे दिहलसि.\nचीन डाबर आ आईटीसी के बहुते उत्पाद के नकल अपना किहाँ बनावत बा आ ओकरा पर मेड इन इंडिया लिख के भारत समेत कई देशन में चहुंपा देत बा जवना चलते एह कंपनियन के सालाना पाँच अरब डॉलर के नुकसान होखत बा.\nफिक्की के कहना बा कि भूमि अधिग्रहण विधेयक में संशोधन कइल जाव जेहसे कि उद्योग खातिर जमीन हासिल कइल आसान हो सके.\nबालीवुड अभिनेता रजा मुराद अब ‘सरबजीत बचाओ’ आंदोलन शुरु करीहें. सरबजीत के पाकिस्तान में हिन्दुस्तानी आतंकवादी होखे का आरोप में जेल में फाँसी के सजा सुनावल गइल बा.\nबॉलीवुड अभिनेत्री विद्या बालन अतवार का दिने 33 बरीस के हो गइली.\nअभिनेता प्रकाश राज साल 2012 के स्वागत अपना निर्देशन में बने वाली पहिला फिल्म ‘धौनी’ के रिकार्डिग करवा के कइले.\nलंगटी स्टार सनी लियोन ‘बिग बॉस-5’ से बाहर कर दिहल गइली. बिगबास के फाइनल एह हफ्ता होखे वाला बा.\nबिग बैश लीग में होबार्ट हरिकेंस सिडनी थंडर के पाँच विकेट से हरा दिहले.\nकोलकाता नाइट राइडर्स के मुख्य कोच डेव व्हाटमोर अतवार का दिने इस्तीफा दे दिहले. अब ऊ शायद पाकिस्तान के राष्ट्रीय क्रिकेट टीम के कोच बनीहे.


देश दुनिया के खबर, शुक 26 अगस्त का दिने – टटका खबर\nदेश दुनिया के खबर, शुक 26 अगस्त का दिने\nअन्ना हजारे के अनशन के 11वों दिन बात ओही तरह अझूराइल बा बाकिर उनुका समर्थकन के उत्साह में कवनो कमी नइखे आइल.\nहत्या के एगो मामिला में मुख्य आरोपी कांची शंकराचार्य जयेंद्र सरस्वती एह आरोप के खंडन कइले बाड़न कि ऊ न्यायाधीश से अपना के बरी करे के कहले.\nमध्य प्रदेश के सहकारिता मंत्री गौरी शंकर बिसेन के एगो कथित जातिसूचक टिप्पणी के जाँच करे खातिर पार्टी के प्रदेश अध्यक्ष प्रभात झा एगो समिति बना दिहले बाड़े.\nराजधानी दिल्ली समेत देश के कई इलाकन में पिछला 24 घंटा में कहीं कम त कहीं बेसी बरखा भइल आ अगिला दू-तीन दिन ले मध्य भारत आ पश्चिम किनार के इलाकन में मानसून सक्रिय रह सकेला.\nशिव सेना प्रमुख बाल ठाकरे आजु फोन पर अन्ना हजारे से बतियवले आ उनुकर हालचाल लेबे खातिर अपना पोता के नई दिल्ली के रामलीला मैदान में भेजले.\nपूर्व प्रधानमंत्री राजीव गांधी के हत्या का आरोप में तीन लोग के तमिलनाडु के वेल्लूर जेल में नौ सितम्बर के फांसी दिहल जाई. संसद पर हमला करे वाला आतंकी अफजल गुरु पर अबही ले कवनो फैसला राष्ट्रपति नइखी कइले.\nदिल्ली यातायात पुलिस चहले त रहे कि अन्ना समर्थकन के खिलाफ सोशल नेटवर्किंग साइट पर माहौल बनावल जाव बाकिर ओकरा चाल उक्टा पड़ गइल आ ओकरे पर लोग पक्षपात करे के आरोप लगावे लागल.\nमध्य प्रदेश के राजधानी भोपाल में अपेक्स बैंक के वरिष्ठ अधिकारी अमर सिंह के आवास पर शुक का दिने लोकायुक्त के छापा पड़ल.\nभूमि अधिग्रहण (संशोधन) विधेयक आ पुनर्वास अउर पुनस्र्थापन विधेयक के संसद में पेश करे में हो रहल देरी पर चिंता जतावत ग्रामीण विकास से सम्बंधित संसद के स्थायी समिति सरकार से अपील कइले बिया कि ए\tह विधेयक के संसद के मौजूदे सत्र में पेश कइल जाव.\nसर्वोच्च न्यायालय एगो विशेषज्ञ समिति के रिपोर्ट का आधार पर कर्नाटक के तुमकुर आ चित्रदुर्गा जिलन में लौह अयस्क के खनन पर रोक लगा दिहलसि. बेल्लारी जिला में पहिलही से रोक बा.\nराज्यपाल कमला बेनीवाल शुक का दिने उच्च न्यायालय के सेवानिवृत्त न्यायाधीश न्यायमूर्ति आर.ए. मेहता के गुजरात के नया लोकायुक्त नियुक्त कर दिहली. गुजरात में पिछला कई साल से लोकायुक्त के पद खाली रहुवे जवना खातिर मोदी सरकार के आलोचना होत रहल.\nलोकपाल पर बहस के बाद मतदान चाहतिया भाजपा. बाकिर सरकार एह खातिर तइयार नइखे. बतावल जात बा कि काल्हु सदन में बिना कवनो नियम के चरचा होई जवना के शुरुआत प्रणव मुखर्जी करीहें. एह चरचा खातिर काल्हु शनिचरो का दिने संसद चलावल जाई.\nकेन्द्र सरकार मानव अंग प्रत्यारोपण अधिनियम में संशोधन विधेयक शुक का दिने राज्यसभा में पेश कइलसि. एह संशोधन के मकसद बा कि दादा-दादी आ पोता-पोती के नजदीकी रिश्तेदार मान लिहल जाव आ मानव अंग के खरीद-फरोख्त रोकल जाव.\nकांग्रेस सांसद संदीप दीक्षित लोकपाल पर राहुल गांधी के राय के प्रशंसा करत सरकार से ओह पर गम्भीरता से सोचे के कहले बाड़न. राहुल चाहत बाड़े कि चुनाव आयोग का तरह लोकपालो के संवैधानिक दर्जा दिहल जाव.\nअन्ना हजारे के एगो कथित समर्थक शुक का दिने अकेलजी संसद भवन परिसर में दाखिल हो गइल आ नारेबाजी शुरू कर दिहलसि. ओकरा के हिरासत में ले लिहल गइल. बाकिर ओकरा के एगो कांग्रेसी सांसद का पैरवी पर पास मिलल रहे.\nसंसदीय प्रक्रिया के दरकिनार करे का सवाल पर अन्ना हजारे के एगो वरिष्ठ सहयोगी के कहना बा कि अइसनका नियम बाड़ी सँ जवन कवनो मसला पर चरचा ला लोकसभा के प्रक्रिया दरकिनार करे के इजाजत देली सँ.\nअपना लमहर चुप्पी के सफाई देत कांग्रेस महासचिव राहुल गांधी कहले कि ऊ ढेर समय एही से लिहले कि बोले से पहिले बढ़िया से सोच लेबे चाहत रहले.\nरामलीला मैदान के वीआईपी प्रवेश द्वार से अन्ना हजारे के अनशन स्थल पर जबरदस्ती घुसे के कोशिश करत पांच लोग के पुलिस शुक का भोरे गिरफ्तार कर लिहलसि.\nलोकपाल मुद्दा पर राहुल गाँधी फच्चर फँसवले.\nझारखण्ड विधानसभा में शुक का दिने एगो प्रस्ताव पारित करके अन्ना हजारे से आपन अनशन तूड़े के निहोरा कइल गइल.\nप्रभावी लोकपाल खातिर अनशन पर बइठल अन्ना हजारे के कहना बा कि नियम-कानून जनता के हित से उपर ना हो सके.\nप्रधानमंत्री आवास का लगे के चार गो मेट्रो स्टेशनन पर आजु रेलगाड़ियन के परिचालन फेर पहिले जइसन हो गइल बा. काल्हु एह स्टेशनन के को सुरक्षा कारण से बंद कर दिहल गइल रहे जब अन्ना समर्थक ओहिजा प्रदर्शन करे खातिर बिटोराये के एलान कइले रहले. आजु राहुल गाँधी के घर का बगल से जाये वाला हर रास्ता बन्द कर दिहल गइल बा काहे कि आजु ओहिजा अन्ना समर्थकन के जुटान होखे वाला बा.\nअन्ना समर्थक भोपाल में कांग्रेस कार्यालय पर प्रदर्शन कइले आ अन्ना खातिर समर्थन मँगले.\nजन लोकपाल विधेयक पर समर्थन जुटावे खातिर अन्ना हजारे के सहयोगी सगरी दल वालन से भेंट मुलाकात करत बाड़े.\nबियफे का रात शराब का नशा में हुड़दंग करे वाला5गो उपद्रवियन के हिरासत में ले लिहलसि.\nराहुल गाँधी बियफे का दिने भूमि अधिग्रहण विधेयक पर बतियावे खातिर प्रधानमंत्री से मिलले.\nअफ्रीकी देश नाइजीरिया के राजधानी अबूजा में शुक का दिने संयुक्त राष्ट्र के इमारत का लगे भइल एगो कार विस्फोट में कम से कम 10 लोग मरा गइले आ इमारत के एक हिस्सा छितरा गइल.\nलीबिया संकट पर संयुक्त राष्ट्र सभका से संयम बरते के अपील कइलसि.\nलीबिया में लड़ाई तेज होखला का बादओहिजा मराइल एगो भारतीय के लाश एहिजा ले आवे के कोशिश हो रहल बा. जे लोग वापिस आवे के चाहत बा सरकार ओह लोग के सहायता के पेशकश कइले बिया.\nजापान के प्रधानमंत्री नाओतो कान ने शुक का दिने डेमोक्रेटिक पार्टी ऑफ जापान के पद से इस्तीफा देने की घोषणा कर दिहले. जल्दिये ऊ प्रधानोमंत्री पद से इस्तीफा दे दीहे.\nपाकिस्तान के पंजाब सूबे के दिवंगत गवर्नर सलमान तासीर के बेटा के लाहौर में अपहरण हो गइल बा.\nचीन का दौरा करे जइहे पाकिस्तान के राष्ट्रपति आसिफ अली जरदारी .\nअमेरिका फेर अपना विश्वास के दोहरवले बा कि भारत सरकार अन्ना हजारे के आंदोलन से उपजल हालात लोकतांत्रिक तरीका से सझूरा ली.\nसंयुक्त राष्ट्र अफ्रीकी देशन के भरोसा दिहले बा कि सूखा आ भुखमरी से निबटे खातिर हर संभव सहयोग दिहल जाई.\nसितम्बर में नासा के नयका चंद्र मिशन के शुरुआत होई.\nअफगानिस्तान सीमा से सटल उत्तर-पश्चिम पाकिस्तान के एगो होटल में बियफे देर साँझ भइल विस्फोट में कम से कम 12 लोग के मौत हो गइल आ डेढ़ दर्जन लोग घवाहिल हो गइल.\nविजय माल्या के विमानन कम्पनी किंगफिशर एयरलाइंस के निदेशक मंडल शेयर जारी करके 2,000 करोड़ रुपिया जुटावे के प्रस्ताव के मंजूरी दे दिहलसि.\n2जी स्पेक्ट्रम मामिला के सुनवाई करत सीबीआई के विशेष अदालत जनता पार्टी अध्यक्ष सुब्रह्मण्यम स्वामी के अनुमति दे दिहलसि कि ऊ आपन पक्ष खुदे पेश कर सकेले.\nआजु शयर बाजार में तेज गिरावट देखे के मिलल आ सेंसेक्स 297.50 अंक गिर के 15848.83 पर बन्द भइल.\nदिल्ली विद्युत विनियामक आयोग पहली सितम्बर से दिल्ली में बिजली के दर में करीब 21 फीसदी के बढ़ोतरी कर दिहलसि.\nअमेरिका में टाटा के निवेश के रेघरियावत अमेरिका सरकार ओकर प्रशंसा कइले बिया काहे कि एहसे अमेरिका में रोजगार बढ़ी.\nभारतीय कम्पनी सचिव संस्थान (आईसीएसआई)कम्पनी सचिवन खातिर जून में भइल परीक्षा के परिणाम बियफे का दिने घोषित कर दिहलसि. परिणाम ओकरा वेबसाइट पर दिहल बा.\nकेरल उच्च न्यायालय के एगो खंडपीठ बियफे का दिने एगो एकल पीठ के आदेश पर रोक लगा दिहलसि जवना में मंगलौर विमान हादसा में मराइल 158 यात्रियन के हर परिवार के एयर इंडिया 75 लाख रुपिया मुआवजा देव.\nसर्वोच्च न्यायालय बियफे का दिने कर चोरी के आरोपी हसन अली खान के जमानत देबे वाला बम्बई उच्च न्यायालय के आदेश पर लगावल आपन रोक दू सितम्बर ले बढ़ा दिहलसि.\nपाकिस्तानी मॉडल अउर अभिनेत्री हुमैमा मलिक के कहना बा कि उनुका नीक ना लागे जब केहू उनुका के पाकिस्तानी क्रिकेट टीम के कप्तान रहल वसीम अकरम के प्रेमिका कहेला.\nफिल्म ‘क्रिश 3’ में अब अभिनेत्री जेकलीन फर्नाडीज चित्रांगदा सिंह के जगह ले लिहले बाड़ी. कहल त इहे जात बा कि डेट के समस्या रहल बाकिर शायद कुछ अउरियो कारण बा.\nबॉलीवुड अभिनेता सलमान खान इलाज करावे खातिर शनिचर का दिने के लिए अमेरिका जइहें. सलमान के माथा, जबड़ा, आ गाल में बेसम्हार दर्द होत बा.\nफिल्मकार नागेश कुकनूर एक बेर फेर कुकनूर मूवीज नाम से फिलिम बनइहे काहे कि उनुका लागत बा कि इहे नाम प्रशंसक से जुटे खातिर ठीक रही.\nफिल्मकार संजय लीला भंसाली अन्ना हजारे के लोकपाल के मांग खातिर कइल जा रहल अनशन के समर्थन में शुक का दिने रामलीला मैदान में टी शर्ट बँटीहे.\nभारतीय फुटबाल टीम का ब्रिटेन दौरा रद्द भइल. ओहिजा ओकरा पाकिस्तान का साथे दू गो आ इंग्लैंड अंडर-23 टीम का साथे एगो मैच खेले के रहल.\nभारतीय क्रिकेट टीम के बल्लेबाज सचिन तेंदुलकर के नाम लंदन में दिहल जाये वाला आईसीसी पुरस्कारन खातिर डालल गइल बा.\nइटली के शहर रीमिनी में 9-11 सितम्बर का बीच होखे वाला एफआईबीए तीन गुणा तीन विश्व युवा चैम्पियनशिप खातिर भारत के अंडर-18 बास्केटबॉट टीम आजु शुक के घोषित कर दिहल गइल.\nभारत के माथ टेनिस खिलाड़ी सोमदेव देवबर्मन एह साल के आखिरी ग्रैंड स्लैम अमेरिकी ओपन में ब्रिटेन के एंडी मरे का खिलाफ खेल के अपना अभियान के शुरुआत करीहे जबकि सानिया मिर्जा इजरायल के शहर पीर का साथे भिड़ीहे.\nभारतीय क्रिकेट टीम के सलामी बल्लेबाज गौतम गम्भीर के अबहियो ठीक से नइखे लउकत. गम्भीर के इंग्लैंड दौरा के चउथका टेस्ट मैच में कपार में चोट लागल रहुवे.\nविश्व स्क्वॉश के क्वार्टर फाइनल में आस्ट्रेलिया से हार गइल भारत.\nदक्षिण कोरिया के दाएगू में होखे जा रहल एथलेटिक्स में दुनिया के सबले प्रतिष्ठित आयोजन-13वीं आईएएएफ विश्व एथलेटिक्स चैम्पियनशिप के सीधा प्रसारण 200 देशन में कइल जाई.\nकोलकाता का लगे सॉल्ट लेक स्टेडियम में दू सितम्बर के होखे वाला अर्जेटीना आ वेनेजुएला के दोस्ताना मुकाबला के आयोजन से अखिल भारतीय फुटबाल महासंघ के आशा जागल बा कि भारत में फुटबाल के लिहाज से बहुते कुछ बदले वाला बा.\nभारत के उभरत गोल्फ स्टार गगनजीत भुल्लर सिंगापुर में 8-11 सितम्बर का बीच आयोजित आईएसपीएस हांडा सिंगापुर क्लासिक गोल्फ टूर्नामेंट में आक्रमक खेल खेल के खिताब जीतल चाहत बाड़े.\nडेनमार्क के महिला टेनिस खिलाड़ी कारोलीन वोजनियास्की, ली ना अउर फ्रांसिस्का शियावोन आपन-आपन मुकाबला जीतत डब्ल्यूटीए न्यू हैवन ओपन हार्ड कोर्ट टूर्नामेंट के अंतिम-4 में आ गइल बाड़ी.\nभारत के टेनिस खिलाड़ी सोमदेव देवबर्मन अंतिम ग्रैंड स्लैम अमेरिकी ओपन के एकल स्पर्धा के पहिला दौर में ब्रिटेन के एंडी मरे का खिलाफ खेल के अपना अभियान के शुरुआत करीहे.\nअभ्यास मैच : इंग्लैंड दौरे पर भारत के मिलल पहिला जीत. हालांकि एहू मैच में सचिन के बल्ला ना चमक पावल.\nउत्तर प्रदेश के खबर, शुक 26 अगस्त का दिने


भोजपुरी पट्टी से टटका खबर – टटका खबर\n(शनिचर, 28 फरवरी के खबर)\nहप्ता में तीन दिन चले वाली छपरा-लखनऊ एक्सप्रेस के संचालन पहली मार्च से शुरू हो जाई. 15053/15054 नंबर वाला एह गाड़ी के रेल राज्य मंत्री मनोज सिन्हा वाराणसी टीसन से झंडी देखा के रवाना करइहें.\nभारत के पहिलका राष्ट्रपति देशरत्न डा. राजेन्द्र पसाद के 52 वीं पुण्यतिथि का मौका पर उनका पैतृक गाँवे जीरादेई में बोलावल श्रद्धांजलि सभा में चहुंपल जिलाधिकारी समेत अनेके लोग राजेन्द्र बाबू के मूर्ति पर फूलमाला चढ़ा के आपन श्रद्धांजलि दिहल.\nवाल्मीकि नगर से भागल बाघ रोजे आपन ठिकाना बदल लेत बा जवना चलते वन विभाग के अधिकारी त हलकान बड़ले बाड़े लोगो के जान साँसत में पड़ल बा. शुक का दिने ई बाघ पहाड़पुर के सटहां आ नौवाडीह सरेह में लउकल रहुवे त शनिचर का दिने पश्चिमी.चम्पारण के जगदीशपुर गांव का लगे.\nगाजीपुर के मुहम्मदाबाद ब्लाक संसाधन केंद्र का लगे शनिचर सबेरे करीब नौ दस बजे एगो नवही एगो महिला शिक्षक के गोली मार के अपनो के मार लिहलसि. बतावल जात बा कि मामिला प्रेम में दगाबाजी के रहुवे.\nइंटरसिटी पैसेंजर ट्रेन लेट भइला से नाराज परीक्षार्थी शुक का दिने छपरा-सिवान लाईन के दाउदपुर टीसन का लगे अवध-आसाम एक्सप्रेस ट्रेन पर पथराव कइले आ ढाला का लगे ओकर होस पाईप काट के रोक दिहले. एह बीच बगल के गाँव के लोग ओहनी के दउड़ा लिहल आ कुछ लोग के पिटाईओ कइल.\nबक्सर जिला में पंचायती राज प्रतिनिधियन के तीन गो खाली पद खातिर अतवार का दिने उपचुनाव होखे जा रहल बा. एही दिन बिहार के अउरियो जगहा के खाली पद ला होखे वाला उपचुनाव में भोजपुर जिला के पीरो के भड़सर पंचायत से एगो पंचायत समिति सदस्य पद ला, आ उदवंतनगर के बेलउर पंचायत के मुखिया के चुनाव, आ गोपालगंज जिला के पंचदेवरी के मगहिया पंचायत के मुखिया के चुनाव शामिल बा.\nशनिचर का दिने बक्सर जिला के राजपुर इलाका में चौसा-मोहनियां रोड पर निकरिस मोड़ का लगे एगो अधबुढ़ के मौत एगो बोलेरो से कचरा के हो गइल. ऊ साईकिल से अपना गाँवे रामपुर गइल रहलें जहाँ से लवटत में ई हादसा हो गइल.\nरोहतास जिला के संझौली इलाका के बैरी टोला का लगे सासाराम-आरा रोड पर ट्रैक्टर से गिरला का बाद कचरा के एगो नवही मर गइल. पुलिस ओह ट्रैक्टर के जब्त कर लिहले बिया.\nआरा के अजीमाबाद इलाका के बड़गांव गांव में दू फरीक का बीच के झगड़ा में करीब आधा दर्जन लोग घवाहिल हो गइल. पुलिस एह मामिला में आठ जने के गिरफ्तार कर लिहले बिया.\nवीरगंज नेपाल के इनरवा पुलिस चौकी का नियरा शनिचर का साँझे भइल सड़क हादसा में दू जने के मौत हो गइल आ एक आदमी घवाहिल हो गइल. अपना परिवार संगे आवत एगो आदमी के मोटरसाइकिल के एगो टैंकर धक्का मार दिहलसि जवना से एगो लड़िका आ एगो औरत के मौत हो गइल आ मोटर साइकिल चालक बहुते घवाहिल हो गइल.\nगोपालगंज के रजोखर नवादा गांव में घरेलू कलह से आजिज आ के एगो नवही जहर खा लिहलसि. ओकरा के इलाज खातिर सदर अस्पताल में भरती करावल गइल जहाँ से ओकरा के गोरखपुर रेफर क दिहल बा.\nगोपालगंज के मांझा इलाका के छवही गांव का लगे शनिचर का दिने एगो ट्रक से धक्का लगला से एगो किसान के मौत हो गइल. ऊ अपना बैलगाड़ी से ऊँख लाद के हरखुआ चीनी मिल जात रहले जब ई हादसा भइल.\nबलिया में निषाद समाज का साथे होखत दु‌र्व्यवहार आ अनेति का खिलाफ फूलन सेना के सदस्य शनिचर का दिने कलेक्ट्रेट में प्रदर्शन क के जिला प्रशासन से एकरा के रोके के माँग कइले.\nदेवरिया जिला के भटनी इलाका के मिश्रौली दीक्षित गाँव के प्रधान आ पंचायत अधिकारी का खिलाफ सरकारी धन के गबन के मुकदमा लिख के तहकीकात करे के आदेश दिहलसि देवरिया के अदालत.\nदेवरिया के भाटपाररानी इलाका के कठौड़ी गांव के पप्पू पाठक के हत्या में शामिल एगो आरोपी के सलेमपुर कोतवाली के नारायनपुर गांव के श्याम बिहारी उपाध्याय के गिरफ्तार क लिहले बिया पुलिस.\nदेवरिया के बैतालपुर टीसन का लगे रेल लाईन पर हरियाणा के एगो सेना के जवान के लाश मिलल. ऊ टीसन पर मालगाड़ी से कटा गइल बतावल जात बा. ओकरा मौत के खबर परिवार के भेज दिहल गइल बा. मंगल, बियफे आ शनिचर का दिने छपरा से रात में नौ बजे चले वाली ई ट्रेन सबेर में दस बजे लखनऊ चहुँपी. ओहिजा से सोमार, बुध आ शुक का दिने रात नौ बजे खुलल करी.\nगाजीपुर में स्टेट बैंक के नंदगंज शाखा से शुक का रात में मैनेजर के कंप्यूटर सेट आ सीसीटीवी कैमरा चोरा लिहल गइल बा. तिजोरी तूड़े के कोशिशो कइलन सँ बाकिर सफलता ना मिलल.\nगोरखपुर कैंट के मोहद्दीपुर पावर हाउस कालोनी में रहे वाला एगो बिजली कर्मचारी के बीस बरीस के बेटा के लाश फाँसी पर लटकत मिलल बा. साँझ के ड्यूटी से लवटला का बाद अपना बेटा के लाश देेखे वाला बाप के संदेह बा कि केहू ओकर जान ले लिहलसि काहे कि ओकर दुनू गोड़ जमीन पर टिकल रहुवे.\nगोरखपुर के बड़हलगंज इलाका में शनिचरा का साँझ में एगो मोटरसाइकिल से जात चाचा भतीजा के गोली मार के मोटरसाईकिल छीन ले गइले सॅ बदमाश. चाचा के मौत हो गइल बा आ भतीजा घवाहिल बा.\nTags: आरा, गाजीपुर, गोपालगंज, गोरखपुर, छपरा, देवरिया, बक्सर, बलिया, भोजपुरी पट्टी के खबर, मोतिहारी, रक्सौल, सिवान


People craving for honorable burials from Corona s havoc Bhojpuri: कोरोना के कहर, सम्मानजनक अंत्येष्टि खातिर छछन गइल लोग\nBhojpuri: कोरोना के कहर, सम्मानजनक अंत्येष्टि खातिर छछन गइल लोग\nभले कम संख्या में होखे बाकिर कोरोना से मुअल बाप, महतारी के लाश छोड़ि के भागे वाला लोग बाड़न. मनुष्यता के जौन परिभाषा अब तक ले हमनी का जानत रहनीं हं जा, ऊ अइसना लोगन के कारन दूषित लउकतिया. एक जगह त एगो बेटा कोरोना से मुअल पिता के अंतिम संस्कार करे एसे ना आइल कि ओकरो कोरोना हो जाई. त बेटी आगे अइली सन आ पिता के अर्थी पर कंधा देके श्मशान ले गइली सन.\nLast Updated: June 1, 2021, 2:20 PM IST\nअभियो मनुष्य में दया- माया आ सेवा बांचल बा. अइसन बहुते लोग बा जे बिना कौनो लाभ- लोभ के एह कोरोना काल में भी सेवा कर रहल बा. कुछ लोग अइसनो बा जौन मजबूरी में सेवा कर रहल बा. सेवा ना करी त नोकरी चलि जाई. तबो आशा के लौ जरता कि सब ठीक हो जाई आ हमनी के जीवन फेर पटरी पर चले लागी. त आगा ठीक रहो एकरा खातिर कुछ कष्टकारी परिस्थितियन के तरफ देखे के जरूरत परि गइल बा. हर जगह त ना बाकिर कुछेक जगह पर मानवीय संवेदना गायब हो जातिया. कइसे? आईं देखल जाउ.\nभले कम संख्या में होखे बाकिर कोरोना से मुअल बाप, महतारी के लाश छोड़ि के भागे वाला लोग बाड़न. मनुष्यता के जौन परिभाषा अब तक ले हमनी का जानत रहनीं हं जा, ऊ अइसना लोगन के कारन दूषित लउकतिया. एक जगह त एगो बेटा कोरोना से मुअल पिता के अंतिम संस्कार करे एसे ना आइल कि ओकरो कोरोना हो जाई. त बेटी आगे अइली सन आ पिता के अर्थी पर कंधा देके श्मशान ले गइली सन. अंतिम संस्कार भइल. बाकिर महानगर में अइसनो लोग बाड़े जेकर सामाजिक दायरा बड़ा संकुचित बा. मुअला, जियला, बेमारी, हेमारी आ सुख, दुख में केहू आवे वाला नइखे. अइसनो लोग बा जे कौनो दोसरा शहर से ट्रांसफर होके आइल बा. ओकरा घर के केहू मरि गइल त एतना बड़ महानगर में के पूछी. बेचारी ओकर पत्नी/ पति अस्पताल वालन से निहोरा करता कि एह शहर में हम नया बानी. हमार संतान छोटे- छोटे बाड़न स. ओकनी का खुदे लाचार बाड़न स. केहू हित- रिश्तेदार के बोलावल संभव नइखे. त हमरा पति/ पत्नी के अंतिम संस्कार करवा दीं सभे.\nमान लीं रउरा कहनीं कि ठीक बा, अंतिम संस्कार हो जाई, बाकिर मुंहे आग के दी? त मान लीं ऊ बेहाल- परेशान मेहरारू बिया त ऊ अवाक हो जातिया. कुछु बोले के हालत में रहते नइखे. हारि के ऊ कहतिया- हम मेहरारू हईं त का ह, हमहीं मुंहे आग देब. महानगर में अइसनो लोग बाड़े जे सामान्य बेमारी से अपना किराया का घर में मुअतारे बाकिर उनुका लाश के श्मशान ले जाए वाला केहू मिलत नइखे. ए कुल काम में नगरपालिका का ओर से मदद मिल जात रहल ह. कुछ पइसा जमा कइला पर चार गो लोग आके लाश श्मशान तक पहुंचा देत रहल ह. बाकिर एह घरी अंतिम संस्कार के काम करावे वाला कर्मचारियो बहुत व्यस्त हो गइल बाड़े सन. ओकनी के दम मारे के फुरसत नइखे मिलत. एतना लोग मुअतारे आ अतना तरह के काम ओकनी के जिम्मे बा कि ई कर्मचारी हेने जा सन कि होने जा सन एतना सोचे के समय नइखे. जेने कहाता ओनिए चल जा तारे सन.\nएही बीच में एगो वीडियो सामने आइल बा कि एगो पीपीई किट पहिरले आदमी, एगो बिना पीपीई किट पहिरले आदमी के मदद से एगो लाश के (आरोप बा कि ई कोरोना से मुअल आदमी ह) कौनो पुल से नीचे नदी में फेंकता. माने ओह मुअल आदमी के सम्मान के साथे अंतिम बिदाइयो नइखे होखत. त एगो ई दृश्य बा. आ महानगर में जेकरा चार गो कंधा देबे वाला आदमी नइखे भेंटात, ऊ का करी? ओकरा घर के लोग छछनता कि मुअल आदमी के सम्मानजनक अंतिम संस्कार होखे. सम्मानजनक माने ढंग से, स्ट्रेचर पर लेटा दिहल जाउ आ बिजली वाला श्मशान के चूल्हा तक ले जाए के व्यवस्था हो जाउ. ओकरा बाद त चूल्हा का लगे अइसन सिस्टम बा कि लाश एगो ट्राली नियर स्ट्रेचर पर सुता दिहल जाला आ ट्राली तेजी से लाश के चूल्हा का लगे डगर के अचानक चूल्हा में फेंक देले. बस खतम. हो गइल अंतिम संस्कार. लकड़ी से लाश जरावे के बा त चार- पांच घंटा इंतजार करेके परी. लाश जरे में एतना देर लागिए जाला. बाकिर मुख्य समस्या बा कि श्मशान तक लाश पहुंची कइसे. आसपास केहू पूछे नइखे आवत. सब डेरा के दूर- दूर रहे के चाहता. जेकर केहू परिचित नइखे, ऊ बुरबक बनि जाता. कहां जाउ, केकरा लगे गुहार लगाओ.\nअब रउरा कहब कि महानगर में त कतने अइसन संस्था बाड़ी सन जौन कुछ रुपया लेके अंतिम संस्कार करावतारी सन. ओकनी के वेबसाइट भी बा. त सरकार रउरा ठीक कहतानी. बाकिर अकेली स्त्री जब अस्पताल में भा घरे फंसि जाई त ओकर बुद्धि तुरंते ना खुले. ओकरा के केहू मददगार चाहीं. आ एघरी कोरोना के डरे केहू आवे नइखे चाहत. हं अंत्येष्टि करावे वाली जगह पर फोन क के रउरा अंतिम संस्कार करवा सकेनी. जानकारी लेबे के उत्सुकता में एगो अइसने संस्था के हम फोन कइनी. फोन करते एगो स्त्री के आवाज अउवे कि कोरोना से आदमी मुअल बा कि सामान्य बेमारी से. कोरोना वाला शव के चार्ज अलग बा. सामान्य रूप से मुअल आदमी के शववाही गाड़ी मिली. बिना सजावट के तीन हजार रुपया. सजावट करब त आठ हजार रुपया तक रेट बा. गाड़ी संगे ड्राइवर आ खलासी आई. लाश उठावे के आदमी चाहीं त हर आदमी आठ सौ से एक हजार रुपया ली. मान लीं चार आदमी लागी त चार हजार रुपया एक्स्ट्रा. बाकिर एगो वेबसाइट पर गइला पर लउकल ह- बंगाली विधि से संस्कार- 40 हजार रुपए, बिहारी, गुजराती विधि- 70- 80 हजार रुपए. मारवाड़ी विधि- एक लाख रुपए. त अब एमें त कुछ कहल ना जा सकेला. जइसन दोकान, ओइसन दाम.\nअब देखीं, जियते में कुछ लोग अपना महतारी के पूछत नइखे. मध्य प्रदेश के राजगढ़ के देवाखेड़ी गांव के निवासी रामकुंवर बाई अपना पति लक्ष्मण सिंह के मुअला के बाद से ही अकेला हो गइल बाड़ी, उनका पांच गो बेटा बाड़न सन बाकिर कुल बेटा शादी होते अलगा हो गइले सन. बूढ़ महतारी के अपना संगे राखे खातिर कौनो बेटा तेयार नइखन स. हारि के महतारी पुलिस से शिकाइत कइली. एसपी माने पुलिस अधीक्षक पांचों बेटन के बोला के समुझवले. तबो कौनो बेटा अपना 80 बरिस के महतारी के अपना संगे राखे के तेयार ना भइल. एसपी खिसिया गइले आ पुलिस पांचों लइकन के खिलाफ 'वरिष्ठ नागरिक देखभाल अधिनियम की धारा 24' के तहत अपराध दर्ज करे के आदेश दिहले. दू गो बेटा गिरफ्तारो हो गइल बाड़न स. त ई त हाल बा कुछ नालायक लइकन के. महतारिए बोझ बनि गइल बिया. बाद में एह पांचों लइकन के बाल- बच्चा भी एकनी बोझ बूझी, तब समझ में आई- जौन करनी, तौन भरनी.\nबाकिर अच्छा बात ई बा कि कोरोना के भयभीत काल में भी कुछ लोग अइसन बाड़न जौन सेवा भाव लेके काम कर रहल बाड़न. तब ई लागता कि ई पृथ्वी कबो करुणा, दया आ सहानुभूति के भाव से खाली ना रही. जब एह कठिन समय में अइसन लोग हाजिर बाड़न त हमेशा अइसन लोग रहिहन. आ का जाने भगवाने अइसना लोगन के रूप में आके मदद करत होखसु. त मनुष्यता के अकाल नइखे. करुणा के अकाल नइखे. करुणा अब ना खतम भइल त कबो ना खतम होई. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)


Dr Rajesh Tiwari's Page - JaiBhojpuri.com\nDr Rajesh Tiwari\nMaleKanpurIndia Like0members like this\nBlog PostsDiscussionsEventsGroupsPhotosPhoto AlbumsVideos Dr Rajesh Tiwari's Likes Dr Rajesh Tiwari's Friends\nView All Dr Rajesh Tiwari's Page\nशशि कुमार सिंह (SHASHI) leftacomment for Dr Rajesh Tiwari"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\n"Sep 10, 2012Rajeev Mishra "राजीव भोजपुरिया" leftacomment for Dr Rajesh Tiwari"भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा !"Sep 10, 2011शशि कुमार सिंह (SHASHI) leftacomment for Dr Rajesh Tiwari"प्रणाम आ जय भोजपुरी\nजय भोजपुरी"Sep 10, 2011Ashutosh Ranjan leftacomment for Dr Rajesh Tiwari"राजेश जी जनम दिन के बहुत बहुत बधाई"Sep 10, 2010s. chauhan leftacomment for Dr Rajesh Tiwari"राजेश जी जनम दिन क बहुत बहुत बधाई\nजय भोजपुरी"Sep 10, 2010Admin leftacomment for Dr Rajesh Tiwari"राजेश जी, जयभोजपुरी डॉट कॉम पर राउर स्वागत बा..."Jul 23, 2009Dr Rajesh Tiwari is nowamember of JaiBhojpuri.comJul 23, 2009 Welcome Them! RSS\nAt 9:17am on September 10, 2012, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 11:56am on September 10, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा ! At 7:10am on September 10, 2011, शशि कुमार सिंह (SHASHI) said… प्रणाम आ जय भोजपुरी\nजय भोजपुरी At 2:11pm on September 10, 2010, Ashutosh Ranjan said… राजेश जी जनम दिन के बहुत बहुत बधाई At 12:23pm on September 10, 2010, s. chauhan said… राजेश जी जनम दिन क बहुत बहुत बधाई\nजय भोजपुरी At 1:30pm on July 23, 2009, Admin said… राजेश जी, जयभोजपुरी डॉट कॉम पर राउर स्वागत बा... No comments yet!


सीमा सिंह के फेरू मिलल अवार्ड – Anjoria\nभोजपुरी सिनेमा के डांसिंग क्वीन सीमा सिंह एगो रिकार्ड बनवले बाड़ी. ऊ पहिलका आयटम डांसर हई जिनका पिछला चार साल से लगातार बेहतरीन डांस परफारमेंस खातिर अवार्ड दिहल जात बा. साल 2008 आ 2009 में लगातार दू साल भोजपुरिया अवार्ड में ‘सर्वश्रेष्ठ आयटम डांसर’ क अवार्ड, साल 2010 में पहिलका भोजपुरी सिटी सिने अवार्ड में ‘डांसिंग क्वीन’ के खिताब, आ फेर साल 2011 में सीमा सिंह महुआ चैनल के शो ‘नाच नचईया धूम मचईया’ में विजेता घोषित कइल गइल. एकरा अलावहू डांसिंग क्वीन सीमा सिंह अनेके अवार्ड हासिल कइले बाड़ी.\nएही कड़ी में एगो अउर अवार्ड उनका नामे जोड़ा गइल आ ऊ हवे ‘भोजपुरिया हेलन’ अवार्ड. सीमा सिंह के हाल ही मे दिल्ली में आयोजित 6वां विश्व भोजपुरी सम्मेलन में एह सम्मान से नवाजल गइल. एह मौका पर भोजपुरी सिनेमा जगत क तमाम बड़हन हस्ती जइसे कि कुनाल सिंह, रिंकू घोष, रानी चटर्जी, निर्देशक असलम शेख, निर्माता निर्देशक राजकुमार पांडे वगैरह मौजूद रहलें.\nआ अब हाल में फेरू सीमा सिंह के ‘प्रेस मीडिया अवार्ड 2012’ में सर्वश्रेष्ठ आयटम डांसर के अवार्ड से सम्मानित कइल गइल.


Relationships in life are just for the sake of name nobody means anything to others Bhojpuri Bhojpuri Spl: कहे के त सभे केहू आपन... लेकिन सुसाइड के सूचना भी टीवी से मिलेला!\nBhojpuri Spl: कहे के त सभे केहू आपन... लेकिन सुसाइड के सूचना भी टीवी से मिलेला!\nएतना बड़ा कम्युनिकेशन गैप त हिंदुस्तान-पाकिस्तान भा हिंदुस्तान-चीन के बीच भी नइखे. आदमी अपना आपे में सिमट-सिकुड़ गइल बा. डिजिटल युग में त अउरो. तब गाँव से उम्मीद रहे. ओहू में अपना घर-परिवार आ गोतिया-देयाद से, कुछ बेसिए.\nLast Updated: March 10, 2021, 3:43 PM IST\nफिल्म गंगा किनारे मोरा गाँव में एगो गाना बा, ‘’ कहे के त सभे केहू आपन, आपन कहाए वाला के बा’’ ... ई गाना हमरा बहुत पसंद बा. ज्ञानपीठ से सम्मानित कवि केदार नाथ सिंह जी से जब हम भोजपुरी सिनेमा के लेके बतियाईं, उहाँ के भी एह गाना के जिक्र करीं. दरअसल लक्ष्मण शाहाबादी जी के लिखल एह गानवा के बोले अइसन बा कि सबका जिनगी में एकरा से पाला पड़े के बा - कहे के त सभे केहू आपन, आपन कहाए वाला के बा.\nहमार एगो शेर बा – अइसे त फेसबुक पर बाड़न हजार साथी / संकट में जब खोजाइल, केहू नज़र ना आइल\nशहर त बदनाम बड़ले बा. पड़ोसी के सुसाइड के सूचना टीवी पर खबर देखला पर पता चलेला. एतना बड़ा कम्युनिकेशन गैप त हिंदुस्तान-पाकिस्तान भा हिंदुस्तान-चीन के बीच भी नइखे. आदमी अपना आपे में सिमट-सिकुड़ गइल बा. डिजिटल युग में त अउरो. तब गाँव से उम्मीद रहे. ओहू में अपना घर-परिवार आ गोतिया-देयाद से, कुछ बेसिए. लेकिन उहवों झूर के झगरा में सब संवेदना, सब रिश्ता हेराइल जाता, नेह बलुरेती में समाइल जाता.\nहमरा किताब ‘’ चलनी में पानी ’’ में एगो गीत बा-\nबाँझ हो गइल बा, संवेदना के गाँव\nनेह हो गइल बा, बबूरवा के छाँव\nप्यार-प्रीत के जमीन रेह हो गइल बा\nआत्मा मरल मशीन देह हो गइल बा\nलेत केहू नइखे इंसानियत के नाँव !\nकरे जे अगोरिया से चोर हो गइल बा\nदेश प लुटेरवन के जोर हो गइल बा\nकोरा में के लइका के जाई केने पाँव?\nजाति-पाति, धरम के उठेला लहरिया\nरोटी बिना लइका के अँइठे अंतड़िया\nकउवन के सभवा में होला काँव-काँव !\nटुकी-टुकी गउवाँ आ टुकी-टुकी घरवा\nघरवो में घरवा आ ओहू में दररवा\n'भावुक' जिनिगिया ई लागी कवने ठाँव? '\nत सचमुच ई सवाल बन गइल बा कि ई जिनिगिया कवने ठाँव लागी? कोरोना काल में सवाल अउरी कठिन हो गइल बा.\nचनेसर चाचा कोरोना महामारी के गरियावत बाड़े. कोरोना के चलते पहिले घर-परिवार में रगड़ा भइल. फेर झगड़ा. कोरोना के जब असर गहराइल त बेटा-भतीजा बहरा से घरे-दुआरे अइले. पहिले घर में कलह शुरू भइल, बाद में ई कलह झगड़ा के रूप लेत खेत-बधार तक पहुंच गइल. नोकरी छूटल त सभे के गाँव-घर के ईयाद पड़ल. आभाव आ तनाव में खेत के बखरा के लेके गड़ल मुर्दा उखड़े लागल. तू केतना कमइलs, का कइलs...हमनी के कुछुओ पता बा से शुरू होके गउंवा के आमवा आ लीचिया केतना में बिका जाला तक बात पहुंचल. शहर आ गाँव के आमदनी के हर-हिसाब के बाद केकर खेत के धइले बा, एकरा प बकझक भइल, फेर झगड़ा शुरू हो गइल. चनेसर आ मधेसर दूनों भाई में कबो अइसन स्थिति ना आइल की जमीन प कड़ी गिरो. बाकिर इहो दिन आइये गइल. कवन डरेर प के गाछ केकरा हिस्सा में आइल आ कवन झूर के बाद केकरा हिस्सा के खेत बा. ई फरियाये लागल. एकरा साथ हीं नेह नाता खातिर दिल में जवन नेह के लासा रहे, ओकरा जगह खीस-पीत के एसिड भरे लागल.\nदरअसल, कोरोना के प्रभाव से कराहत शहरी नोकरी पेशा वाला लोग के अब अपना अस्तित्व के रक्षक गाँवे लउकता. पुरनिया लोग कहतो रहे- कतनो उड़बs आकाश, फेर करबs धरती के आस. जब बहरा रोजगार गइल त खेत-बधार लउके लागल. केहू खेत बेचे के जोगाड़ में बा त केहू खेती में नवोन्मेष करे के फिराक में बा. पढ़ल-लिखल तबका गांव वैकल्पिक रोजगार के साधन तइयार करे में लगाल बा. हालांकि ई एगो बढ़िया परिपाटी शुरू भइल बा. शायद एकरा से गांव के भुलाइल गौरव वापस आ जाव.\nबाकिर सबसे बड़ समस्या ई बा कि कइगो राज्यन में हदबंदी भा चकबंदी कई दशक से भइले नइखे. जवना के नतीजा ई भइल बा कि परिवार बढ़त गइल आ एकरा अनुपात में जमीन के दायरा सिकुड़त गइल. चकबंदी ना भइला के वजह से धूर आ कट्ठा में जमीन छितरा गइली स. हालात ई हो गइल बा कि अतना छोट-छोट जमीन के टुकड़ा भइल बा कि ओह में ट्रैक्टर से जोताई संभव नइखे आ हर-बैल के प्रचलन त खतमें हो चलल बा. एकरा बादो धूरे-धूर जमीन खातिर लोग एक दोसरा के जान के दुश्मन बनल बाड़े. जवन पर-पटीदार के संगे आपसी भाईचारा होखे के चाही तवन मार-झगड़ा आ केस-मुकदमा के चक्कर में अइसन स्थिति हो गइल बा कि भाई-चाचा से प्रणामा-पाति तक भइल मोहाल हो गइल बा.\nलॉकडाउन में दिहाड़ी मजदूरी करे वाला लोग शहर से पलायन क के त गांवे आ गइले. बाकिर एहिजा ना ओह लायक खेत बा कि आजीविका के प्रबंध हो सके, ना एहिजा मजदूरी के ओतना काम बा कि शहर लौटे के सोच के ताखा प रखल जा सके. बाकिर झूर के झगड़ा के बहाने दिल में भरल भड़ास निकल रहल बा आ ई भड़ास जहरे बोवता, त स्वाभाविक बा कि एकरा से जवन फसल होई तवनो जहरीले होई. आ ई जहर खाली अँगना आ दुअरा तक ना प्रभाव डाली बलुक पीढ़ियन के प्रभावित करीं. हमार एगो शेर बा – रोप गइलें बीज बाबा बैर के / सात पुश्तन तक लड़े के हो गइल\nका कहीं... बीतल कुछ महीना पहिले एगो प्रतिष्ठित मीडिया घराना के ओर से एगो सर्वे कइल गइल कि कोरोना काल में बहरवासु लोग के लौटला के बाद ग्रामीण भारत में दीवानी मामला में 13 प्रतिशत त फौजदारी मामला में7प्रतिशत के बढ़ोत्तरी भइल बा. ई सर्वे बतावता कि अभाव में स्वभाव कइसे बिगड़ेला.\nबहुते लोग खाड़ी देशन में जाके नोकरी करत रहले हा, अब उनकर चाहत बा कि गांवहीं कवनो दर-दोकान क के आजीविका के साधन तइयार करस. बाकिर जवना जमीन पर दोकान बनावे के सोचले ओहीमें बवाल खड़ा हो गइल. ना दोकान बनल, ना फेर विदेश नोकरी प गइले. अब असमंजस के स्थिति बा कि ऊ करस त का करस.\nदू भाई के झगड़ा में मजो लेवे वाला लोग बा...कुछ लोग त पटीदार प धौंस जमावे खातिर नेता-परेता, वार्ड काउंसिलर, सरपंच, मुखिया, बीडीसी भा अउर दोसर प्रभावशाली आ दबंग लोग के आमंत्रित क के दुआर प मुर्गा-भात के पार्टी देता. एकरा जरिये ई देखावे के कोशिश करsता कि हमरा से अझुरइल त तोहरा प हम भारी पड़ब. बाकिर बात एतने ले नइखे रह जात, दूसरको पक्ष एकर जवाब ओहीं अंदाज में देता. कुल मिला के आज के दृश्य ई बा कि गांव में भा बधार में कहीं ना कहीं अमीन कड़ी गिरावत लउकिये जइहें. भले गेहूं लसराव, चाहे सरसो. लोग के एकर फिकिर नइखे. बस फिकिर बा त एही के कि चार इंच जमीन केने हमार केकरा में घुसल बा.\nई झूर के झगड़ा गांव के माहौल त खराब कइलहीं बा. आपसी रिश्ता-नाता के तार-तार क रहल बा. आंखि के लाज-शरम खतम हो गइल बा. एकरा वजह से गाँव जवन अपना सौहार्द्र आ भाईचारा खातिर जानल जात रहे, ऊ अब कटाह आ डेरावन अड्डा बनल जाता ... कवि कैलाश गौतम जी त पहिलहीं लिख देले रहलें, - ‘’ गाँव गया था, गाँव से भागा’’\nबाकिर एह कोरोना काल में जेकरा बाहर में कवनो व्यवस्था नइखे उ भाग के कहाँ जाई. ओकरा शहर आ गाँव में कवनो फरक नइखे बुझात. हमार एगो शेर बा – ‘’ लोर पोंछत बा केहू कहाँ / गाँव अपनो शहर हो गइल ‘’\nचाहे रउरा दिल्ली-बम्बे में रहीं भा लंदन-न्यूयार्क में, गाँव, घर-परिवार त दिलोदिमाग में ताउम्र नाचते रहेला जइसे हमरा दिमाग में नाचेला गाँव में होखे वाला घर-परिवार के बीच बँटवारा के दृश्य. माई-बाप के बिखरल खोंता के दृश्य. 24 साल पहिले आइसने एगो दृश्य देखनी आ ई गीत फूटल -\n( मनोज भावुक के गीत बिखरल खोंता )\nटुकी टुकी बाबूजी के बाग हो गइल\nपतझड़ आइल अइसन दुलम साग हो गइल\nचूल्हा-चूल्हा कइगो चूल्हा\nधनकत सपनन के सब दूल्हा\nभइल सपनवा लंगड़ा-लूल्हा\nमनवा जब सभकर गरमाइल\nउठल लहोक सभे अगिआइल\nबाबूजी के घरवा आगे आग हो गइल\nबिखरल खोंता माई के नू\nभाई भोंके भाई के नू\nजिउवा भइल कसाई के नू\nमनवा जब सभकर बउराइल\nबिषधर मने सभे बिखिआइल\nबाबूजी के घरवा नागे नाग हो गइल\nबाबूजी के हालत बाटे\nदिनवो काटे, रतियो काटे\nसभे अपना मन के बाटे\nमनवा जब सभकर अरुआइल\nकाँव-काँव के बोल सुनाइल\nबाबूजी के घरवा कागे काग हो गइल\n( लेखक मनोज भावुक सुप्रसिद्ध कवि व भोजपुरी भाषा के ग्लोबल प्रोमोटर हैं. )


विधायक कोर्ट में कइले सरेंडर, जानीं का ह पूरा मामला - खबर भोजपुरी\nएह वक्त एगो ताजा खबर बिहार (Bihar) के आरा से सामने आ रहल बा। महागठबंधन के विधायक (MLA) सरकारी काम में बाधा पहुंचवले अउर एगो दूसर मर्डर केस (Murder Case) के मामला में शुक्रवार के आरा सिविल कोर्ट (Civil Court) में सरेंडर (Surrender) कइलें। विधायक के वकील (Advocate) एकर जानकारी देहले बानें। दू दिन पहिलही विधायक के जमानत रद्द कs देहल गइल रहे।\nमामला भोजपुर जिले के अगियांव विधानसभा सीट से जीतल एमएलए मनोज मंजिल (MLA Manoj Manzil) से जुड़ल बा, जे शुक्रवार के आरा व्यवहार न्यायालय न्यायाधीश के सोझे आत्मसमर्पण कइनें। हालांकि कोर्ट ओनके जमानतो दे देहलस। बतावल जा रहल बा कि ADJ –3के कोर्ट में भाकपा माले विधायक मनोज मंजिल STR 72/14 अउर STR 123/19 के केस में बेल टूटले के बाद कोर्ट में आज सरेंडर कइले रहने।\nमाले विधायक मनोज मंजिल के अधिवक्ता कामेश्वर सिंह अउर अमित कुमार बंटी बतवने कि “दू दिन पहिले विधायक के जमानत रद्द कs देहल गइल रहल। सरकारी काम में बाधा पहुंचवले के ले के सहार प्रखंड के अंचल पदाधिकारी के ओर से मामला दर्ज करावल गइल रहे।\nमीडिया रिपोर्ट के मुताबिक, मामला भोजपुर जिले के अजिमाबाद थाना क्षेत्र के बड़गांव निवासी जयप्रकाश सिंह के हत्या से जुड़ल बा। केस से एपीपी के अनुसार अगस्त 2015 में भइल हत्या के मामला में आरोप के गठन कइले के लेके कोर्ट के ओर से आरोपितन के हाजिर होखले खातिर अबले तीन बेर तारीख तय कइल जा चुकल बा. पहिले 15 मार्च फिर 23 मार्च अउर तिसरका बेर एक अप्रैल के डेट तय कइल गइल, हर डेट पर कौनो नाइ त कौनो आरोपित उपस्थित ना रहे।\nपिछला शुक्रवार के माले विधायक मनोज मंजिल सहित पांच आरोपित हाजिर नाइ रहनें. एसे खिसियाइल कोर्ट सबके बेल बांड कैंसिल कs के गैर जमानीतय गिरफ्तारी वारंट जारी कs देहले रहे, जेसे विधायक के आज कोर्ट में सरेंडर करे के पड़ल रहे।\n2389900cookie-checkविधायक कोर्ट में कइले सरेंडर, जानीं का ह पूरा मामलाyes


राष्ट्रपति चुनाव के तैयारी में रामचेला – Anjoria\nराष्ट्रपति चुनाव के तैयारी में रामचेला\nJul 15, 2012 भोजपुरी, लस्टम पस्टम\nकई दिन से बाबा लस्टमानंद अपना संघतिया राम चेला से हरकल रहत रहले. अनमुन्हसारे रामचेला चलि आवस आ बाबा के घरे अखबार आते सवाचस कि का हो बाबा राष्ट्रपति चुनाव में का हो ता? एक दिन बाबा औंजिया पूछले कि आखिर तूं ई बतिया रोज काहे पूछे ल? कव हाली त ऊनका मन में आइल कि अखबरवे बन करवा दिहल जाउ कि रोज रोज के पूछला के संतापे ओरा जाउ. लेकिन ओही अखबार से नतिया सिविल सर्विस के तैयारी करे ला एही से बन करववला से घर में हुरदुंग होखे के चांस बेसी हो जाई. इहे सोचि के ऊ बंद ना करवावे खातिर मजबूर बाड़े. एक दिन उनका से ना रहल गइल त पूछलें, रामचेला आखिर रोज इहे खबरिया तूं काहे पूछे ल?\nरामचेला कहले, बाबा सोचऽ तानी कि राष्ट्रपति पद खातिर आपन उम्मीदवारी ठोकिये दीं. उनकर बात सुनि के बाबा लस्टमानंद खटिया पर से ढिमलाए ढिमलाए हो गइले. लेकिन अपना के सम्हार के बोलले, अरे भाई लेकिन राष्ट्रपति हो के करबऽ का? मौज करेब, फ्री में दुनिया घूमेब, पोता पोती के घूमाएब. बाबा कहले, रेल में आ बस में त कबहीं भाड़ा ना देलऽ आ हवाई जहाज में चढ़े के अरमान! बेसी बकबक ना करे के. बेसी बकबइला से ब्लड प्रेशर बढ़ जाला आ लोग मुंह फइल कहे लागेला. ई देश के लोग अपना तरीका से चली तहरा कहला से ना चली. तूं काहे आपन माथा खराब करऽ तार? रामचेला कहले, आछा ई कुल्ही छोड़ऽ, ई बतावऽ कि राष्ट्रपति होखे खातिर आदमी में का का चाहीं?\nबाबा कहले, सुनले बानी कि आदमी तंदुरुस्त होखे के चाहीं, पागल उगल ना होखे चाहीं. जइसे बाबा कहले कि पागल उगल ना होखे के चाहीं, तइसे रामचेला पगलवन नाहिन हंसले आ कहले, हो बाबा तूं खाली सुनले बाड़ऽ कि सांच कह? खाली सुनले बाड़ऽ कि जानऽ तार? आउर हँ दिवालिया ना होखे के चाहीं ना पाकिट से ना दिमाग से. राम चेला फेर हंसले। तूं केतना आदमी के जानऽ तार जे दूनो से एकदम चकाचक होखे? हम त आछा आछा लोग के जानऽ तानी जे चौबीसो घंटा कटोरा उठवले रहेला. केहु पइसा मांगहे ला, केहु.. .आउर सुनऽ, आदमी के पढ़ल लिखल होखे चाहीं. रामचेला कहले, आजु काल्हु आतना पराइवेट शिक्षा संस्थान खुलि गइल बा कि गदहो पढ़ि लिहले बाड़े सन. हमार डिग्री देखबऽ? ऊ आदमी के चरित्र ठीक होखे के चाहीं. रामचेला कहले, अब त बजारि में चरित्र प्रमाण पत्र बिकाला, जेतना चाहीं ले ल. हँ, कंडिडेट के सरकार में पहुंच होखे के चाहीं. ई सुन के रामचेला के चहरा उतरि गइल. कहले, इहे त नइखे. तब त हम चुनाव ना लड़ेब. उनका ई बात से बाबा के मन हरिहर हो गइल, काहे कि एक त रोज रोज के उनका सवाल से जान बांचि गइल आ दोसरे कि एगो कंडीडेट कम हो गइल. ना त इहां प्रस्तावक घटत जात रहले.\nजांच चलत रहेला आ घपला होत रहेला\nकबहुं केहु सब्जी तरकारी के बारे में सोचल?


ऐतिहासिक किताबि ‘भोजपुरी साहित्य में महिला रचनाकारन के भूमिका’ के भव्य लोकार्पण भइल – भोजपुरी साहित्य सरिता\nमहिला लोगन के योगदान हमेसा से समाज, संस्कृति आउर सभ्यतन के बनावे आ जोगावे में रहल बा। बात भाषा के होखे भा संस्कृति के, महिला लोग एकरा हमेसा से भरले-पूरले बानी। महिला लोगन के योगदान हर भाषा, सभ्यता आउर संस्कृति में रहल बा। महिला लोगन के एही योगदान का बटोरे वाली ऐतिहासिक किताबि ‘भोजपुरी साहित्य में महिला रचनाकारन के भूमिका’ का भव्य लोकार्पण गांधी शांति प्रतिष्ठान में भइल।\nबतावत चलीं कि कार्यक्रम के अध्यक्ष श्री अशोक लव किताबि के उपयोगिता बतावत कहलें कि सर्व भाषा ट्रस्ट के उद्देश्य अब सभका सोझा बा, ओहिंजे मुख्य अतिथि पं. हरिराम द्विवेदी एकरा के मिल के पाथर बतवलें। आ कहलें कि अइसन किताबि से भोजपुरी के जरूर कल्याण होखी।ऐतिहासिक पुस्तक ‘भोजपुरी साहित्य में महिला रचनाकारन के भूमिका’ का प्रकाशन ‘सर्व भाषा ट्रस्ट, दिल्ली’ कइले बा। एह किताबि के संपादन डॉ सुमन सिंह, केशव मोहन पाण्डेय आ जयशंकर प्रसाद द्विवेदी ने कइले बाड़ें।एकरा लोकार्पण का बेरा वक्ता लोग एकरा उपयोगिता आ महत्व के रेखांकित कइलें। ओहिंजे एकरा विषय-वस्तु के प्रेरको बतवलें।वक्ता लोगन में डा. सुनीता कहलीं कि एह ऐतिहासिक किताबि के पढ़िके सभे के गरब होखी। एह किताबि में हर तरह के आ हर भाव के आलेख बा। साँचो अइसन किताबि के भोजपुरी में जरूरत रहल ह। रंगश्री के संस्थापक महेंद्र प्रसाद सिंह कहने कि एह किताबि में महिला साहित्य पर समीक्षा बा, चर्चा बा आउर महिला लोगन के रचित कहानी, कविता आ ग़ज़लो बा।\nप्रवक्ता आ मैथिली-भोजपुरी अकादमी के सदस्य डा. मुन्ना के पाण्डेय किताबि के अकादमिक महत्त्व के बतवलें आ कहलें कि सभे के एह किताबि के दिल खोलके सोवागत करे के चाही। राजीव उपाध्याय, डॉ नीतू कुमारी नूतन एह किताबि के बरियार समीक्षा रखलीं।\nएकरा पहिले विषय प्रर्वतन करत केशव मोहन पाण्डेय एह किताबि के कल्पना आउर रचनाकारन के सहयोग के संगे एह किताबि के एह स्वरूप के विस्तृत जानकारी दीहलें। उद्घटनकर्ता श्री अशोक श्रीवास्तव के संगे विशिष्ट अतिथि आ विद्वत जन उदेश्वर सिंह, कमलेश कुमार मिश्र, सतेन्द्र यादव, श्री सतीश त्रिपाठी डा. नीतू कुमारी नूतन किताबि के खाति आपन शुभकामना दीहलें। कार्यक्रम के अंत मे जे पी द्विवेदी आगंतुक लोगन के प्रति धन्यवाद ज्ञापित कइलें।कार्यक्रम के सफल संचालन सर्वेश तिवारी, इंदुमति मिश्र आ शशिरंजन मिश्र जी ने कइलें। कार्यक्रम के समापन राष्ट्रगान से कइल गइल।\nटटका समाचार'भोजपुरी साहित्य में महिला रचनाकारन के भूमिका'\nदेश के प्रतिष्ठित साहित्यिक संस्था हिन्दुस्तानी एकेडेमी प्रयागराज शुक्रवार के अपने राष्ट्रीय स्तर के पुरस्कारन घोषणा...


बतकुच्चन  – ८७ – Anjoria\nDec 1, 2012 बतकुच्चन\nहादसा के दोस नइखे, हदस से मर गइल लोग. आजु जब बतकुच्चन करे बइठनी त पिछला हफ्ता छठ के दिन पटना में भइल हादसा याद पड़ गइल. ओह हादसा का बाद बयान देत मुख्यमंत्री के कहना रहल कि मौत हादसा का चलते ना भइल. लोग हदस में भाग चलल आ ओह भगदड़ में लोग के जान चलि गइल. एहिजा ओह बयान पर कुछ लिखला बोलला से कवनो फायदा नइखे काहे कि मन अनसा जाई लिखे पढ़े में. प्रशासन अनेसा बचावे खातिर लागल रहेला बाकिर कोशिश रहेला कि कवनो तरह कुछ मालो बनावे के मौका मिल जाव. टेम्पोररी काम करावले एह ला जाला कि केहू के परमानेंट बंगला मैंशन बन जाव. डेढ़ करोड़ के खरचा पर शामियाना लागले रहुवे कुछ महीना पहिले पीएम खातिर. से चचरी के पुल बनावले एह ला गइल. ना त कुछ अधिका खरचा कर के पीपा के पुल बन गइल रहित. खैर चचरी ओह चीझु के कहल जाले जवन चरचराय. चचरी के पुले ना बने आड़ आ बाड़ो बनेला. बाँस के चीर के पातर पातर चचरा निकाल के चचरी बनावल जाला. अब ओह चचरी के पुल बना लीं भा दीवाल ई रउरा पर बा. दीवाल माने कि आड़ भा बाड़ बना लिहनी त ओकरा से त चरचराए के आवाज ना आवे जब ले तेज हवा बतास ना बहे बाकिर चचरी के पुल पर जब लोग चलेला त ऊ चरचरात रहेला. अकेला आदमी के ओह पर चले में डर लागी बाकि भीड़ के देखा देखी चलत जाला लोग. आ ओह हामहूम में चचरी के चरचराइल सुनाव ना जब ले कवनो हादसा, दुर्घटना ना हो जाव. ओकरा बाद हादसा का हदस में, डर जब बेहिसाब हो जाव त हदस हो जाला, लोग भाग पराला आ ओह भगदड़ में ना बुझाव कि के केने गिरत बा, के कचरात बा, के चिचियात बा. सभका आपन फिकिर लागल रहेला. पाँच कवर भीतर तब देवता पितर. हम बाची त दुनिया बाचे. हमही ना त दुनिया के बचला ना बचला से का फरक?\nअब चिरई के जान गइल लइका के खेलवना. मुए वाला त मू गइलें बाकिर राजनीति के खेल शुरु हो गइल. हमरो मौका मिल गइल बतकुच्चन के एगो कड़ी लिखे लायक मसाला मिल गइल. हादसा, हदस, अनेसा, अनस, चचरी, चचरा के चरचा करे के मौका मिल गइल. अब रउरा एह पर अनसाईं भा चिचियाईं ई रउरा पर बा. अनसाइल आ अँउजाइल एक जस लागतो फरका होला. अनसाइल एक बात पर जाला अँउजाइल बहुत बात पर, अँउजा पथार पर मन अँउजाला आ बे बात के बात पर मन अनसा जाला. एह अनसइला के अनेसा से कवनो नाता रिश्ता ना होला. अनेसा अनिष्ट होखे के डर के कहल जाला. भोला जी दुबर काहे शहर के अनेसा से. अनेसा सही हो जाव त सनेसा, खबर, बन जाला. अलग बाति बा कि सनेसा खाली संदेशे के ना कहल जाव नइहर ससुरारी हित नात किहाँ से आइल भेंट सामग्रीओ के सनेसा कहल जाला. जइसे कि बंगाल में संदेश एगो मशहूर मिठाई हो जाला. छेना के रगड़ रगड़ के तबले पीसल जाला जब ले ऊ महीन हो के संदेश ना बन जाव जइसे कि बतकुच्चन में कवनो बात के पकड़ पकड़ के तबले पीसल जाला जब ले संपादक जी से मिलल जगहा पूरा ना भर जाव. अब लागत बा कि हमार काम पूरा हो गइल से अब चलत बानी. अगिला हफ्ता फेरू भेंट होखी बाकिर भगवान मत करसु कि फेरू कवनो हादसा पर चरचा करे पड़े.


अब नांव के ले के परेशानी – Anjoria\nफरवरी 23, 2012 भोजपुरी लस्टम-पस्टम\nबाबा लस्टमानंद कलकाता अइले. उनका गांव के लोग इहां रहऽत रहे. ओहमें सबसे जियादा नांव रहे एकसिया बाबा के बेटा ठटपाल तिवारी के. अब बाबा उनका बाप से उनकर नांव पता ले लेहले आ पहुंच गइले खोजे. कलकाता के साल्ट लेक महल्ला आ सब केहु चेहरा पर एगो शान आ दंभ ओढ़ले घूमत रहे. खोजत – खोजत उनका पता जा पहुंचले.\nअब दरवाजा पर जवन नांव लिखल रहे ऊ रहे टी. पॉल. बाबा के हाथ के पुर्जा पर लिखल रहे ठटपाल आ इहां तऽ कवनो टी पाल रहऽता. लवटि अइले. अपना नाती अर्जुन नंद के घरे जा के बतवले कि एकसिया बाबा के बेटवा के जोहे गइल रहीं लेकिन बुझाता कि ऊ घर छोड़ देले बा. ओहिजा कवनो\nटी पाल के नाव लिखल बा. लवटि अइनी हंऽ. बड़ा बेकहल हो गइल बाड़े सन ई लइका. खैर कवनो तरीका से समझा बुझा के घरे भेज दिहले.\nहमनी के जीवन में कई गो बात नत्थी बा जेहपर हमनी के आपन कवनो हक नईखे. जइसे आपन पड़ोसी, आपन माई बाप आ आपन नांव. ई बस हो जाला एकर चुनाव ना कइल जा सके. लेकिन आज के दुनिया में पहिलका दू गो बात तऽ आपके अधिकार में नईखे लेकिन नांव पर अब हक बा. भदेस नांव बा तऽ दन दे बदल दऽ. अखबारन में तऽ नांव बदले के एगो कालमे खुल गइल बा. लेकिन एहु में एगो बड़ा आश्चर्यजनक बात बा कि नांव बदले वाला 98 प्रतिशत लोग मर्द हऽ मेहरारू नांव बदलबे ना करऽ सन. एह में हमनी के नेता लोग भी पीछे नईखे. उनकर नांव मशहूर हो गइल बा तऽ लोग आपन नांव नईखे बदलत आ ई गोस्सा शहरन पर उतारऽता. अब देखऽ बम्बई के नांव मुम्बई हो गइल आ मद्रास चेन्नई हो गइल, बंगलोर पर तो रोज विवाद होला कि बंगलूर हऽ कि बंगलुरू. बंगाल बंग हो गइल. अब देखऽ कि बंगाल के बाहर बंगाली डाक्टर बंगो डाक्टर हो जहिये सन आ बंगाली रसगुल्ला बंगो रसगुल्ला कहाये लागी आ बंगाल के जादू बंगो जादू हो जाई. अब कोलकाता जा तऽ नया हरानी. ममता दीदी जब रेलमंत्री भइली तऽ इहवां के मय मेटो रेल के स्टेशनन कं नांव बदल दिहली. अब नांव हो गई उभम कुमार आ मास्टर दग् वगैरह- वगैरह.\nएक ओर लोग दनादन नांव बदलऽता दोसरका ओर केहू के नांवे नइखे मिलत कि नाती पोता के का नांव दी. अरे दू चार के टेलीफोन डायरेक्टरी मंगवा लेते तऽ बात बनि जाइत. कई बेर ढेर प्रचारित नांवो से बडहन प्राबलम हो जाला. अभी अण्णा के नांव चलल बा. कई गो मेहरारू अपना बेटन के नांव अण्णा ध दिहले बा. अब आगे जा के कवनो लइकी अण्णा से कइसे बियाह करी काहे कि अण्णा के माने होला भइया.


भोजपुरी में पढ़ें: बड़ा अंतर बा पहले के बइठकी अउरी कोरोना काल के बइठकी में | ayodhya - News in Hindi - Duniadari\nHome Uttar Pradesh भोजपुरी में पढ़ें: बड़ा अंतर बा पहले के बइठकी अउरी कोरोना काल...\nभोजपुरी में पढ़ें: बड़ा अंतर बा पहले के बइठकी अउरी कोरोना काल के बइठकी में | ayodhya – News in Hindi\nआज टीबी, मोबाईल, इंटरनेट की जमाना में गाँव क बारे में सोचले पर बड़ा ताज्जुब होखेला कि जब इकुल ना रहल होई तब लोग कईसे जियत रहल होइहें. आजो अपनी देश में अईसन बहुत गांव हवें जहाँ इकुल ना ह. त उहां क लोग कईसे काम करत होइहे, इ बात समझे वाली ह. किसान के बाझल रहले क सबसे बड़हर माध्यम खेती ह. लेकिन आप सब जानीला कि खेती-किसानी बरहो महीन्ना ना होखे ले. जईसे की फसल खेत में लग गईल त किसान के तनी फुरसत रहे ले. खाद-पानी, कोड़ल-सोहल जईसन छोटमुट काम त चलेला. रोपनी आउर कटिया जईसन किसान बाझल ना रहेला.\nरोपनी-कटिया में त किसान एतना बाझ जाला कि केहू पहुना आ जाला त उनके समय पर दाना-पानी देहल मुश्किल हो जाला. लेकिन कटिया-रोपनी क समय छोड़ दिहीं त बाकी समय किसान के तनी फुरसत रहेले. ओह फुरसत के समय के ‘बइठकी’ कहल जाला. मतलब की येह बखत में कवनो ख़ास काम ना होला. आउर आप त जानी ला कि गोरु-चउवा खियावल, बान्हल-छोल किसान खातिन ख़ास काम में ना आवेला. इ त नियमित जीवन क हिस्सा ह.\n‘बइठकी’ सबद क दूगो मतलब होला. एगो त मतलब इ ह कि ‘काम ना बा त ‘बइठकिये’ बा. दूसरका ‘बइठकी’ क मतलब इ ह कि अपना फाफर समय में किसान गावल-बजावल करेला. कहनी-खीसा सुनेला आउर सुनावेला. कई ममला में त इ समय अपनी संसकिरती के नयका लईकन के समझावे-सिखावे वाला होला. किसान जेतना अपना बाप-दादा से पावेला, ओकरा से अधिका अपनी लईका आउर समाज के देके जाए के चाहेला. ओकरा जीवन क इहे सफलता ह कि ‘कुछ नया ना बनवलन त पुरानका में से कुछ गववले नायिखें.’ एमे केहू-केहू समझदारी से कुछ बडहरो क देला, जईसे की भिखारी ठाकुर जी कयीलिन.\nभोजपुरी स्पेशल- गायक बन गइले नायक, भोजपुरी सिनेमा अपना समाजे से कटि गइलत ‘बइठकी’ में किसान अपना समय क उपयोग कई तरह क रचना करे खातिर करेला. चाहे इ कहीं कि किसान खातिन इ समय बहुत जादा रचनात्मक होखे ला. जईसे की एह बेला में किसान बहुत काम अईसन करेला जवन ओकरी सकेती में जिए वाला जीवन के बहुत बढ़िया बना देवेला. आज की जबान में कहीं त ‘बइठकी में किसान आपन छोटमुट काम खुद से क के दुसरे असरा पर ना जिएला.’\nइतिहास देखब त किसान बहुत पाहिले से अपनी करनी पर जियत ह. बहुत कम अईसन काम ह जेकरा के करे खातिर उ केहू दूसरा के याद करेला. जब आज मतीन साधन ना रहे तब एगो छोटको किसान अपनी मेहनत से खुद की संगे-संगे दस आउर लोगन क पेट भरत रहे. आपन हजामत बनावे वाला नाऊ से लेके धोबी, कोहाँर तक के बन देत रहे, जेकरा से खेती-बारी ना करे वाला लोग आपन साल भर क खर्ची ले लेत रहलन जा. लेकिन आज सब काम नगदी होखे लागल. एसे केतनी फयदा-नुकसान बा, इ बात सोचे वाली ह.\nत ‘बइठकी’ में किसान जवन सबसे बढ़िया काम करेला उ ह ‘रचना’. घरे-बहरे उपयोग में आवे वाली कईगो समान उ खुदे बना देला. खटिया-मचिया से लेके डाली-दउरी, बेना-खटोला-खटोली खुद बना लेला आउर दुसरहूँ क बना देला. अब आप समझ सकीला की किसान क ‘बइठकी’ ओकरा खातिर का होले. एतने नाही- किसान एही समय में गीत लिखेला, गावेला, निरगुन-भजन लिखेला, गावेला. कईगो गाँव में त लोग सनीच्चर के ‘बइठकी’ (गीत-गवनई क काम) लगावेला. एकरा में गाँव क लईका-जवान-बुढ़, सभे भाग लेवेला.\nकईगो किसान एही बइठकी में घर बना लेत रहलन जा. अब आप त समझ सकिला की जब पईसा कम रहे, लोगन की पासे जेतना रहे, लोग ओतने में खूब नीमन अदमी मतीन जियत रहलन जा. लेकिन आज जब पईसा बहुत बढ़ गयील बा त कुल काम नगदी होत बा. कुछऊ काम ह त पईसा क जरुरत बा. अब दिकत इ ह की खेती-किसानी में ओतना फयदा होत नईखे. बीया, खाद बहुत महंग बा. पाहिले खेत बदल के बीया काम में लावत रहलन जा. लेकिन आज सरकार एतना कंपनी खोल दिहले बा की एक से बढ़के एक बिया मिलत बा. ख़रीदे खातिन पईसा ह त आप ख़रीदा.\nखरचा बढ़ले क कारन इ दवाईया हो गईल बा. बिना दवाई डलले फसल क एगो दाना घर में ना जाए पावत ह. अईसना हालत में किसान परशान बा. एह परशानी में सरकार से कुछ बढ़िया कईले क उ उम्मीद लगउले बा त उहो बाउर नईखे. लेकिन ओकर बात केहू समझत-सुनत नईखे. उलटा बात कहले पर सरकार ओकरा के डंडा लेके पोंकियावे लागत बा त, इ ठीक नईखे.\nदेश-दुनिया क बड़हर अर्थशास्त्री आउर खेती-किसानी क बारे में खोज-बीन करे वाला लोग इ कहत हवें की ‘किसाने ह जवन देश में पईसा-रुपिया नहियों रही त खाना सबके खिला सकेला. देश क डोलल अर्थव्यवस्था उहे ठीक क सकेला. लेकिन इ काम तबे हो सकेला जब ओकरा के जरुरी मदद मिले. जईसे खाद-बीज समय पर मिले के चाही. फसल पक गईल त बेचे खातिर जगह बने के चाही. जेतना खरचा फसल लगावे में होत बा ओकरा से तानी अधिका बेचले पर मिले के चाही. इ कुल काम सरकार चाही तबे होई. अभियो समय ह की किसान के बचावल जाव.\nनहीं त सबसे बड़हर दिकत आई खईले क. पईसा से खरीद के खायल केहू से ना सपरी. गांव में जेकर बड़हर परिवार होला ओकरा खातिन एगो कहावत कहल जाला- ‘घरे ना रही त खरीदले ना पोसाई.’\nअब समय आ गईल हिय की किसान की समझ आउर समय क देशहित में उपयोग कायल जाय. ओकरा पासे अईसन जोगड़ ह की उ खुद ‘आतम निर्भर ह आउर दूसरो के बना सकेला.’ खेती के आगे ना बढावल जाई त लोग गाव से सहर की ओर परात रही. एतरे परईले से दुगो दिकत हिय- गाँव में खेती-किसानी केहू करे वाला ना बची आउर सहर में भीड़ बढ़ जाई. इ भीड़ कईगो नयी दिकत पयदा करी. ओकर बड़हर नुकसान एगो इहो ह कि बइठकी में किसान क जेतनी रचना देखके मिलत रहे, आज उ टीबी आउर बहरे कमाए जाये वालन की संगे ख़तम होत बा. खेती से एक दूसरे क जवन मदद होत रहे, उ ख़तम हो गईल बा. इ बड़हर दिकत बा. अबहियें से ना चेतल जाई त आवे वाला बखत आउर डरावे वाला हो जाई. खेती किसानी से जुड़ल बहुत कुछ ह. कुल बिला जाई. फिर ताली-थाली बजावत रहब जा. कुछऊ नीमन ना होई.\nPrevious articleपानी की टंकी में कीटनाशक मिलाकर पूरे परिवार को खत्म करने की साजिश का पर्दाफाश | azamgarh – News in Hindi\nNext articleIPL RR vs CSK: अंपायर से फिर जा भिड़े एमएस धोनी, जानें ऐसा क्यों और कब किया | cricket – News in Hindi


ईमाम का हुड़की से हड़क गइल एनडीटीवी – टटका खबर\nAug 9, 2021 अखिलेश यादव, एनडीटीवी, किसान सम्मान निधि, कुशीनगर, गोण्डा, जगदानन्द सिंह, जाति गिनाई, फुटबाल, बलिया, बार्सिलोना, मऊ, मैसी, शरजील उस्मानी, सारण\n(टटका खबर, सोमार, सावन अँजोरिया एकम, 2078 विक्रमी)\nअपना के एगो दमदार चैनल बतावे वाला एनडीटीवी चैनल एगो शरजील उस्मानी का धमकी से अतना डेरा गइल कि आपन ट्वीट हटा लिहलसि. एनडीटीवी के ट्वीट में एगो मुसलमान के कोरोना टेस्ट करावत देखावल गइल रहुवे जवना का बाद अनेके शांतिदूत ओकरा के हीक भर गरियवले आ शरजील उस्मानी ट्वीट कर के पूछलसि कि ऊ कवन कर्मचारी रहुवे जवन एह फोटो के ट्वीट में शामिल कइलसि. शरजील एनडीटीवी के बाकी कर्मचारियन के कहलसि कि ओह कर्मचारी के नाम ऊ लोग शरजील के बता देसु. एह धमकी का बाद बिना कवनो आवाज कइले एनडीटीवी ओह ट्वीट के हटा दिहलसि आ ओह खबर में एगो हिन्दू के फोटा लगा दिहलसि.\nगोण्डा जिला के नवाबगंज इलाका में भइल एगो सड़क हादसा में दिल्ली से बिहार जात बस सड़क किनारे खड़ा ट्रक से टकरा गइल आ एह हादसा में दू गो सवारियन के मौत हो गइल आ करीब दर्जन भर सवारी घवाहिल हो गइलें.\nप्रधानमंत्री नरेन्द्र मोदी आजु देश के किसानन के मिले वाला किसान सम्मान निधि योजना के नउवां किश्त के रुपिया भेजिहें. एह योजना में अबवे देश के 18 लाख किसानन के 32 हजार 500 करोड़ रुपिया दीहल जा चुकल बा.\nसमाजवादी गोल के अध्यक्ष अखिलेश यादव कहले बाड़न कि उनुकर सरकार बनी त ऊ सभकर जाति गिनवइहें. असल में देश के विपक्ष जवना में नीतीशो जइसन लोग शामिल बाड़ें हिन्दुवन के एका तूड़े में लागल बाड़ें. सभका मालूम हो गइल बा कि अगर हिन्दुवन के एका ना टूटल त भाजपा के हरावल मुश्किल हो जाई.\nसोनभद्र जिला के चोपन इलाका के एगो खदान में जात ट्रैक्टर बेकाबू होके तीस फीट गहीर खाई में जा गिरल. एह हादसा में ओकर खलासी के मौत हो गइल.\nविद्युत संशोधन विधेयक का विरोध में बिजली कर्मचारी काल्हु दस अगस्त का दिने हड़ताल पर रहीहें. उमीद कइल जा सकेला कि एह लोग का हड़ताल से लोग के बिजली मिले में कवनो दिक्कत ना आई. हँ अगर कवनो इलाका में कुछ तोड़-फोड़ भइल त बात दोसर होखी.\nकुशीनगर जिला में काल्हु एके साथ 20 लोग कोरोना छूताह मिलला का बाद जिला प्रशासन में हड़कंप मच गइल बा. एहमें से 14 जने रामकोला विकास खण्ड इलाका के निवासी हउवें, तीन गो हाटा प्रखण्ड के आ दू गो पडरौना के. एगो आदमी दोसरा जिला के हवे.\nबलिया जिला के मनियर इलाका के बड़ा गाँव में एगो जर्जर दीवाल गिरला से ओकरा नीचे दबा गइल एगो लइकी के मौत हो गइल आ दू गो मेहरारु घवाहिल हो गइळ बाड़ी सँ.\nमऊ जिला के दोहरी घाट इलाका में भइल एगो सड़क हादसा में कार सवार चार गो बचवन आ एगो औरत के मौत हो गइल. दू जने घवाहिल बाड़ें. ई लोग झारखंड से दोहरीघाट के दुबारी मोड़ पर के एगो आदमी का घरे आवत रहलें जब बेकाबू कार बेलौली सोनबरसा के नियरा एगो गड़हा में पलट गइल.\nराष्ट्रीय जनता दल के प्रदेश अध्यक्ष जगदानन्द सिंह बेइज्जति होखे के आदी हो गइल बाड़े आ ओकरा बावजूद लालू के सेवा कइल छोड़े के तइयार नइखन. अब फेरु उऩुका के लालुए के बड़का बेटा फेरु बेइज्जत कइले बा आ जगदा के हिटलर बतवले बा. बाकिर परेशानी के कवनो बाति नइखे काहें कि जगदा खातिर ई मामूली बात होखी.\nसारण जिला के बनियापुर इलाका के पूछरी गाँव के एगो बूढ़ औरत एगो मोटरसाइकिल से लागल धक्का मे घवाहिल हो गइली आ बाद में इलाज का दौरान उनुकर मौत हो गइल.\nसारण जिला मुख्यालय के प्रभुनाथ नगर मोहल्ला में बनल बाल सुधार गृह से फरार चार गो लइकन के छपरा जंक्शन से बरामद कर लीहल गइल. ई चारो सुधार गृह से भागल रहलें.\nसारण जिला के तरैया इलाका के भटौरा गाँव के एगो आदमी पनछुवा करत घरी गड़ही में गिर गइलें आ डूबला से उनुकर मौत हो गइल.\nएगो जमाना से बार्सिलोना क्लब खातिर खेले वाला महान फुटबाल खिलाड़ी लिओनेल मैसी आखिरकार टीम छोड़े पर मडबूर हो गइलें जब टीम कह दिहलसि कि ओकर औकात का बाहर हो गइल बा मैसी के तनखाह दीहल,


Nitish invites Naxals for table talk – टटका खबर\nNitish invites Naxals for table talk\nChief Minister of Bihar Nitish Kumar called an all party meet where it was decided to call Naxals for table talks. Nitish has promised them total security during talks and freedom to return to their bases unhindered. Naxals have not released as yet the three captive policemen still in their custody.\nलात के देवता बाति से ना मानस, एह सूक्त वाक्य के बिसरावत बिहार के मुख्यमंत्री नक्सलियन के बतियावे के नेवता दिहले बाड़न. कहले बाड़न कि जे लोग बात करे आई ओकरा के पूरा सुरक्षा दिहल जाई आ ऊ लोग वापिस सुरक्षित लवट सकी. पुलिस एह दौरान ओह लोग के कुछ ना करी. टेलीफोन से बतियावे का सवाल पर नीतीश कहलन कि केकरा से बतियावल जाव ? ओह आदमी से त नाहिये बात करब जे कहलसि कि अभय यादव के मारल गइल बा जबकि लाश दोसरा बन्धक के मिलल.\nनक्सली बाति करे योग्य ना हउवन. ऊ बस एके गो भाषा जानेले बन्दूक के. ओकरे नाल से जतना बढ़िया बात सरकार कर सको करे के चाहीं. बाकिर करेजा ना कूवत बगइचा में डेरा डाले वाला लोग के का कहल जाव. जेकरा ई गलतफहमी बा कि नक्सलियन के बाति से समुझावल जा सकेला ओकरा से बुड़बक केहू ना होई. होखे के त ई चाही कि जवना साथी के रिहाई के माँग करे खातिर ऊ सिपाहियन के बन्धक बनवले बाड़न ओह नक्सलियन के लाश सँउप दिहल जाव. एह मामिला में दुनिया के मानवतावादी विचार कूड़ा पर फेंके लायक होला. कबो कवनो मानवतावादी निर्दोष आदमियन के हत्या का खिलाफ कुछ ना बोलस बाकिर अगर केहू ओह हत्यारन के मार देव त सगरी भूंके लगीहे स. ठीक ओहि तरह जे तरह सेकूलर मीडिया हिन्दूत्व से जुड़ल हर बाति के खिलाफ कुकुरहट कइले रहेला.


(भोजपुरी उपन्यास से अनुप्रेषित)\n5 स्रोत संदर्भ\nभोजपुरी सहित्य के सुरुआत सातवीं सदी से मानल जाला। उद्धरण दिहल जाला की हर्षवर्धन (सन् 606 - 648 ई) के समय के संस्कृत कवि बाणभट्ट अपने समय के दू गो कवि लोगन के नाँव गिनवले बाड़ें जे लोग संस्कृत आ प्राकृत दुनों के छोड़ के अपनी देहाती बोली में रचना करे। ई कवि लोग बाटे ईसानचंद्र आ बेनीभारत। ईसानचंद्र बिहार में सोन नदी के पच्छिमी किनारा के पिअरो गाँव (प्रीतिकूट) के रहे वाला रहलें।\n1100 से 1400 ई के काल के लोकगाथा काल के नाँव दिहल गइल बाटे। एही काल के कुछ बिद्वान "चारण काल" आ "पँवारा काल" के नाँव भी दिहले बाड़ें। एह काल के गीत में कथा के गावे जोग गीत में बर्णन कइल गइल बा। एग गीतकथा सब में सोरठी ब्रिजभार, शोभा बनजारा, सती बिहुला, आल्हा, लोरिकी आ राजा भरथरी के कथा सभ मुख्य बाड़ीं सऽ।\nबिचला समय के रचना में भक्ति के उदय आ संत लोगन के बानी के समेटल जाला। हिंदी साहित्य में एकरा के भक्ति काल कहल जाला। एह काल के कवि लोगन में बिद्यापति, सूरदास, कबीरदास, जायसी आदि के नाँव गिनावल जाला। इनहन लोगन में केहू भी खास भोजपुरिये के कवि होखे अइसन ना बा बाकी इन्हन लोगन के रचना में भोजपुरी के परभाव वाली रचना भी मिले लीं। ग्रियर्सन के हवाले से बिद्यापती के कई ठो रचना भोजपुरी में भइल बतावल जाला; आ रामनरेश त्रिपाठी के हवाले से एगो उदाहरण  बिद्यापति के बारहमासा से दिहल गइल बा जे साफ भोजपुरी में बाटे। सूरदास मुख्य रूप से ब्रजभाषा के कवि रहलें बाकी उनहूँ के एगो रचना देखे जोग बाटे। कबीर के परसिद्ध निर्गुन "कवन ठगवा नगरिया लूटल हो" खाँटी भोजपुरी के रचना बाटे। कबीर के चेला धरमदास के रचना\nआधुनिक भोजपुरी साहित्य के एकदम सुरुआती समय के नवजागरन काल कहल गइल बा। एह समय के कवि लोग में तेग अली 'तेग', हीरा डोम, बुलाकी दास, दूधनाथ उपाध्याय, रघुवीरनारायण, महेन्दर मिसिर आ भिखारी ठाकुर के नाँव आवेला। तेग अली के रचना "बदमास दर्पण" खास बनारसी भोजपुरी के एगो गजबे उदाहरण देखावे वाली रचना बाटे। महेन्दर मिसिर, मिश्रावलिया गांव, छपरा के रहलें आ उनकर लिखल पुरबी एगो जमाना में पुरा इलाका में चलनसार रहे आ आजु ले कहीं कहीं सुने के मिल जाला। भिखारी ठाकुर के रचना गीत आ गीतनाटक के रूप में रहे। उनुकर सभसे परसिद्ध रचना बिदेसिया बा आ राहुल बाबा उनुका के भोजपुरी के शेक्सपियर के उपाधि दिहलें।\nभोजपुरी उपन्यास क मतलब इहाँ अइसन उपन्यासन से बा जिनहन के रचना भोजपुरी भाषा में भइल बा। विश्व की सगरी भाषा कुल में साहित्य क एगो अइसन विधा पावल जाले जेवना में गद्य रूप में लंबा वर्णन आ जीवन की हर पहलू क वर्णन मिलेला आ एही के नाँव उपन्यास हवे। अइसन उपन्यासन क रचना भोजपुरी भाषा में बाद में भले शुरू भइल लेकिन भोजपुरी भाषा की साहित्य में उपन्यासन क एकदम्मे अभाव नइखे। भोजपुरी के पहिला उपन्यास बिंदिया श्री रामनाथ पाण्डेय जी के रचना बा जेवना क प्रकाशन सन् 1956 में भोजपुरी संसद, जगतगंज, वाराणसी, से भइल। एकरी बाद से लगातार भोजपुरी में उपन्यासन क रचना जारी बा।\nभोजपुरी उपन्यासन क काल विभाजन[संपादन]\n↑ तिवारी 2014, pp. 48.\n↑ तिवारी 2014, pp. 49\n"जीवन उपदेस भाखीलाँ आदम्हे बिसाल\nदोष बुद्ध्या तृषा बिसाराला।\nनहीं मानै सोक घर धरम सुमिरला\nअम्हे भइला सचेत के तम्ह कहारे बोले पूछीला।"\n--'प्राण संकली' से।\n↑ तिवारी 2014, pp. 56.\n↑ तिवारी 2014, pp. 62.\n↑ तिवारी 2014, pp. 96\n"कुआर मास बन बोलेला मोर,\nआउ-आऊ गोरिया बलमुआ तोर।\nअइलें बलमुआ, पुजली आस।\nपुरल बिदापति बारह मास।।" -- रामनरेश त्रिपाठी के 'कविता कौमुदी' भाग-1 के हवाले से।\n↑ तिवारी 2014, pp. 97\n"चंदन रगरी के भोरवलिन हो जसुदा जी के लाल,\nसूरदास बलिहारी हो चरनन के आस।।"\n↑ तिवारी 2014, pp. 101\n"कहवाँ से जीव आइल, कहँवा समाइल हो।\nकहवाँ कइल, मोकाम, कहवाँ लपटाइल हो।\nनिरगुन से जीव आइल, सरगुन समाइल हो,\nकायागढ़ कइल मोकाम, माया लपटाइल हो।।"\n"https://bh.wikipedia.org/w/index.php?title=भोजपुरी_साहित्य&oldid=674315#उपन्यास" से लिहल गइल\nएह पन्ना पर आखिरी बेर संपादन 13 जून 2020 के 16:42 बजे भइल रहल।


भाई जी भोजपुरिया के निधन से भोजपुरी जगत सदमा में – Anjoria\nभाई जी भोजपुरिया के निधन से भोजपुरी जगत सदमा में\nबी एन तिवारी माने कि बैद्यनाथ तिवारी के लोग उनुका नाम से कम आ भाई जी भोजपुरिया के नाम से बेसी जानत रहुवे. ब्रह्यपुर के लगे गंगा नदी आ धर्मावती नदी के बीच में बसल गाँव नंदपुर में उनुकर जनम भइल रहुवे.\nपिछला चालीसो बरीस से अधिका से भोजपुरी आन्दोलन में लागल भोजपुरी ला समर्पित भाई जी भोजपुरिया के बिना शायदे कवनो सभा सम्मेलन होखत रहुवे भोजपुरी वालन के. चाहे कार्यक्रम देश में होखत होखो भा मारीशस वगैरह देशन में. भोजपुरी के लगभग हर बड़का कार्यक्रम में भाई जी मौजूद रहत रहीं आ हर आयोजन में उहाँ के सक्रिय भागीदारी रहत रहुवे.\nकरीब चौहत्तर बरीस के भाई जी भोजपुरिया काल्हु सोमार का दिने अपना राँची वाला घर में चिर निद्रा में चल गइनी. रात में ना कवनो हलचल ना कवनो दरद पीड़ा के शिकायत. आजु मंगल का भोर में लोग उहाँ के अपना बिस्तर पर चिर निद्रा में सूतल पावल आ सन्न रह गइल भोजपुरी समाज. भाई जी के अंतिम संस्कार बुध का दिने वाराणसी में कइल जाई.\nएह खबर सबसे पहिले हमरा रामरक्षा मिश्र विमल जी के मैसेज से मिलल. उहाँ के आपन श्रद्धांजलि पोस्ट कइले रहीं. बाद में फेसबुक पर देखनी त सगरी भोजपुरिया समाज भाई जी के शोक में आकुल व्याकुल मिलल.\nहमार दुर्भाग्य कि हमरा कबो भाई जी के लिखल कवनो लेेख पढ़े के ना मिलल, ना कबो उहाँ के कवनो संबोधन सुने के मौका. मिले के त बाते दूर बा काहे कि हम कवनो समारोह सम्मेलन में जात ना रहीं. एने एकाध गो में गइबो कइनी त ओह आयोजन में भाई जी के मौजूदगी ना मिलल. भाई जी के विचारो का बारे में जाने सुने के मौका ना मिलला के अफसोस रही बाकिर जवना तरह हर आयोजन मेंं आ हर भोजपुरी संस्था भाई जी के अपना माथ पर आदर का साथे राखत रहुवे एहसे अंदाजा लगा सकीलें कि भाई जी भोजपुरी खातिर पूरा सहजोग देत होखब. समय त देते रहीं.\nजइसन अक्सर होखेला भोजपुरी के एकसेएक मूर्धन्य लिखनिहारन का बारे में नेट पर खोजलो ना खोजा पावे, आ इहे आजु भाई जी काबारे में जानकारी बटोरत देखनी. ना त परिवार का बारे में कवनो जानकारी पा सकनी ना उहाँ के बाकी जिनिगी का बारे में.\nभोजपुरिका आ अंजोरिया परिवार का तरफ से भाई जी भोजपुरिया के शत शत नमन का साथे भाव भरल श्रद्धांजलि देत रउरा सभे से निहोरा बा कि जतना कुछ जानकारी दे सकीं एह पोस्ट का नीचे कमेंट में देत जाई.\nभोजपुरी के भीष्म भाईजी भोजपुरिया के मुम्बई में “अभियान” के श्रद्धांजलि\nपुलिस विभाग के महत्वपूर्ण पद पर काम कर चुकल, सामाजिक मनई आ कला प्रेमी, अउर विश्व भोजपुरी समाज मंच के अंतर्राष्ट्रीय अध्यक्ष बी.एन.तिवारी के निधन मंगल का भोर में हो गइल.\nभाईजी के निधन पर मुम्बई के सामाजिक सांस्कृतिक संस्था “अभियान” विलेपार्ले में बइठक क के श्रद्धांजलि दिहलसि. अभियान के अध्यक्ष अमरजीत मिश्र भाईजी के व्यक्तित्व आ भोजपुरी खाति उनुका लगन आ जुड़ाव का बारे में बतवलन. पत्रिका ‘भोजपुरी पंचायत’, दिल्ली के सम्पादक कुलदीप श्रीवास्तव भाईजी के भोजपुरी भाषा ला निष्ठा के सराहत आपन श्रद्धांजलि दिहलन. अउरीो वक्ता लोग भाई जी के निधन के भोजपुरी भाषा आ एकरा आंदोलन पर आघात बतवलन.\nफ़िल्म अभिनेता रवि किशन भाईजी भोजपुरिया के भोजपुरी के भीष्म बतवलन. फ़िल्म निर्माता अभय सिन्हा कहलन कि उनका निधन से भोजपुरी समाज को गहीर आघात लागल बा आ उनकर कमी हमेशा खली. योगेश राय आ आर एस दुबे वगैरह अउरीओ लोग भाईजी के विनम्र श्रद्धांजलि दीहल.\nPrevious Post: गज़ल : उरुवा लिखीं, उजबक लिखीं कि बेहया लिखीं\nNext Post: गज़ल\nहमरा तरफ से शत – शत नमन ….


छोट सा शहर हमार रामनगर – Hum Bhojpuria\nछोट सा शहर हमार रामनगर\nलेखक: अजय कुमार पाण्डेय\nबिहार के पश्चिमोत्तर, नेपाल-उत्तर प्रदेश के सीमावर्ती जिला चंपारण के एगो भौगोलिक, ऐतिहासिक आ सांस्कृतिक दृष्टि से मशहूर आ महत्वपूर्ण शहर । उत्तरे-दखिने लमा-लामी बसल हमनी के शहर में एगो रेलवे स्टेशन जेकर नाम हरीनगर रहे, एगो हाई-स्कूल, एगो संस्कृत हाई स्कूल, दु गो मिडिल स्कूल आ तीन-चार गो प्राइमरी स्कूल रल स। प्राइवेट स्कूल के कौनो नामो-निशान ना रहे ओ घरी। एगो सिनेमा घर, " हिन्द-सिनेमा ", चीनी मिल आ सबसे मशहूर प्राचीन शिव मंदिर रहे। शिव मंदिर तबो रामनगर के पहचान रहे आ आजो पहचान बा।\nमध्यकालीन सेन वंश के बनवावल मंदिर एतना भव्य बा कि कौनो तरे फोटो खिचला पर पांचों गुम्बद के फोटो एक साथे ना आवेला। रामनगर में राज घराना आ राज महल भी बा। नेपाल के राणा खानदान के लोग उहां के राजा रहल बा लोग आ आजो राजपरिवार के लोग रामनगर में रहेला।\nई सब त हो गइल हमरा शहर के एगो संक्षिप्त परिचय, अब कुछ हमरो बारे में जानी लोगन। बाबू जी हमार ओतहिए " हरीनगर उच्च विद्यालय " में शिक्षक रनी। हमनी के तीन भाई आ एगो सबसे बड़ बहिन रहे। हम माझिल रनी। माई-बाबू जी आ हमनी के चार भाई-बहिन के परिवार के बाबू जी अपना औकात भर ठीक-ठाक से चलावत रनी। भैया आ दीदी के जनम के बाद बाबू जी गांव से रामनगर आ गइनी। हमार आ हमर छोट भाई के जनम-करम एतहीये भइल।\nबाबू जी मारवाड़ी मोहल्ला में एगो किराया के घर ले के हमनी के रखले रनी आ कहे के गरज नइखे कि हमनी के अधिकांश संघतीया मारवाड़ी समाज के हीं लइका रल स। ओहिमे कुछ गैर-मारवाड़ी लइका भी हमनी के मित्र मंडली में रहल लोग।\nहमार लंगोटिया इयारन में, निर्मल, पप्पू, प्रदीप, सुशील ( टुनिया ), अरुण, सुमन, रमेश, रामायण, सुनील, पुरुषोत्तम आदि ढेर लइका रलन स। सब एक से एक खुराफाती आ करामाती।\nसुशील ( टुनिया ) के त भगवान एके पीस बना के भेजले रलें। ओकरा दिमाग में खुराफात आ शैतानी के सिवा दोसर कुछु अइबे ना करे। ओकर खुराफत पर पूरा एगो किताब लिखा सकsता।\nरामायण, सुमन आ रमेश के तिकड़ी रहे। ऊहो नमूने रहलन स।\nनिर्मल सामान्य लइका रहे आ पप्पू के हमेशा नाक बहत रहे। प्रदीप दु गो रलन स आ दूनू एक गोल के, शातिर बदमाश। पुरुषोत्तम आ अरुण शांत स्वभाव के लेकिन हमेशा ग्रुप में रहे वाला संघतीया रलन स। एकरा अलावे भी ढेर इयार-दोस्त रहे लोग लेकिन ई हमनी के कोर-ग्रुप रहे।\nआज हम सुमन आ रमेश के एगो किस्सा सुनावतानी।\nसुमन बहुत जिद्दी टाइप के रहे। जे दिमाग में आ जाए, कर डाले।\nरमेश दुबर-पातर, सुमना जे कहे, ऊहे करे।\nएक दिन सुमन शायद घर पर डटाईल-पिटाईल रहे। स्कूल दु किलोमीटर पर रहे। रोज रमेश ओकरा घरे आ जाए आ दुनु एके साथे स्कूल जा स। स्कूल के रास्ता में रेलवे क्रासिंग रहे।\nओह दिन सुमन के मुड खराब रहे। जब ऊ दुनू स्कूल चललs स त सुमन बड़ा गंभीर रहे। ओकरा दिमाग में कुछ चलत रहे।\nआधा रास्ता गइला पर सुमन रमेश से कहलस,\n" चल रमेश साधु बन जाइल जाव।"\nरमेश अचकचाइल आ पूछलस ,\n"काहे रे, साधु काहे बनल जाई?"\n" घर में कौनो भैलू नइखे। जेकरे मन करsता, लतिया देता।\nअइसन घर में रह के आदमी का करी।"\n" बाक, घरे त हमु पिटानी त का घर-दुआर छोड़ के साधु बन जाइल जाई?"\nरमेश, सुमन के समझावे के प्रयास कइलस। लेकिन सुमन ना मानल आ ऊ आपन बात आ तर्क से रमेश के भी साधु बने के तैयार क लेलस।\nरेलवे क्रासिंग पर आ के दुनू आपन-आपन बस्ता नचा के क्रासिंग पर के गड्ढा में फेंकलसs आ लाइन ध के नरकटियागंज की तरफ चल पड़लस।\nघर के लोग बुझत रहे कि बबुआ लोग पढ़े गइल बा लेकिन दुनू संघतीया वैराग्य के राह पर निकल पड़ल लोग।\nरास्ता में रमेश कई बार सुमन से अभिओ से घर लौट चले के कहलस लेकिन सुमन रहल जिद्दी स्वभाव के, ऊ माने के तैयार ना रहे। साधु बने के बा त बने के बा।\nकरीब 18 किलोमीटर पैदले, लाइने-लाइने चल के दुनु नरकटियागंज स्टेशन पहुंच गइलन स। नरकटियागंज पहुंच के रमेश, सुमन के अंतिम बार बहुत समझावे के प्रयास कइलस लेकिन सुमन ना मानल, त ना मानल। नरकटियागंज 18 किलोमीटर पैदल चलत-चलत रमेश के दोस्ती निभावे के सारा जोश काफूर हो गइल रहे। ऊ आगे जाए के तैयार ना भइल आ ओतहिए से ट्रेन ध के रामनगर लौट आइल। घर लौट के रमेश चुपचाप खा-पी के सुत गइल।\nएने सुमन नरकटियागंज से ठोरी ( भारत-नेपाल के बार्डर पर एक पर्वतीय पर्यटक स्थल, जेकरा से थोड़ा पहले गांधी जी के भितिहरवा आश्रम बा ) के लाइन पकड़ के साधु बने चल पड़ल। ओकरा मालूम रहे कि ठोरी में जंगल आ पहाड़ बा आ साधु बने ला जंगल आ पहाड़ सबसे सही जगह होला। आखिर वाल्मीकि जी भी त जंगल में हीं रहस जहां सीता जी जा के लव-कुश के जनम देली।\nइहे सब सोचत सुमन बढ़े लागल। कबो रमेश के मन हीं मन गरिअबो करे कि डरपोक भाग गइल।\nनरकटियागंज से ठोरी के दूरी करीब 25-30 किलोमीटर से कम ना रहे लेकिन सुमन भी धुन के पक्का रहे। पैदल चलत-चलत सांझ के सात बजे के आसपास ऊ ठोरी पहुचिये गइल। चारो ओर अंहार हो गइल रहे। वीरान स्टेशन आ आसपास जंगल आ पहाड़। कोढ़ में खाज ई हो गइल रहे कि मौसम खराब हो गइल आ बरखा बरसे लागल। अब सुमन के हिम्मत आ साधु बने के जोश डगमगाए लागल। रात के जंगल वाला रास्ता पर लौटलो मुश्किल रहे। स्टेशन मास्टर के ऑफिस में जाए में डर लागत रहे कि पूछला पर का बतइहें। पैदल चलत-चलत थकान से भी बुरा हाल रहे। भूख से अतडी अलगे कुलबुलात रहे। साधु बनला में एतना दुर्गत होई, ई पहिले पता रहित त माई-बाबू जी के दु लात खा के भी घरहीं रहते। भूख त केहू तरे बर्दास्त हो जाइत लेकिन रात के यदि बाघ-भालू आ जाए त बाघ-भालू के हीं भोजन बन जाए के पडीत।\nएक त बरखा में भींजल देह, आ सांय-सांय बहत बेयार, रात बढ़त जात रहे आ सुमन बाबू लगातार बजरंग बली आ दुर्गा महारानी के गोहरावत रहे कि आज के रात जान बच जाई त बाप किरिया फेर कबो साधु बने के सोचबो ना करब।\nएने सुमन के घर खोज-बीन शुरू हो गइल रहे। कई गो मोटर साइकिल सुमन के पता लगावे निकल गइल।\nएने रमेश अपना घर दमी साध के सुतल रहे। ना त ऊ सुमन के घर कुछ बतवलस ना हीं अपना घर पर।\nरात ले जब कुछ पता ना लागल त थाना में भी खबर भइल।\nसुमन के कुछु ना बुझाइल त दुसरका लाइन पर लागल एगो पुरान माल गाड़ी के डिब्बा में घुस के चुका मुका बइठ गइलें। बाहर टप-टप बुनी पडत रहे आ भीतर सुमन के करेजा बैठल जात रहे। कइसे रात कटी, बुझाते ना रहे। अंहार में ना कुछु भीतरा लउकत रहे ना बहरा। आंख फार-फार के बस कुछ देखे के असफल प्रयास करत रले सुमन बाबू। पता ना कब ओकर आंख लग गइल आ ओतहिए ढिमला गइल।\nकेहू सुमन के गोजी के हुरा से खोद-खोद के जगावत रहे। कुनमुनात उठल सुमन त देखलस ओकरा के एगो सिपाही जगावत रहे। ऊ हड़बड़ा के उठल।\n"इंहा काहे सुतल बाडs हो, कहां घर ह?\nसुमन बिना कुछ बोलले खाली सिपाही के मुंह ताकत रहे।\n"बोलत काहे नइखs, काहे इहां सुतल बाड़s ?\nसिपाही फेर पुछलें लेकिन जवाब फेर नदारद।\nसिपाही सुमन के उठवलें आ स्टेशन मास्टर के ऑफिस में ले गइले।\nढ़ेर देर पूछताछ कइला के बाद सुमन धीरे-धीरे बतवलस कि के तरे ओकरा दिमाग में साधु बने के बात आइल आ केतरे ऊ घर से रमेश के साथे ठोरी ला चल पड़लें।\nरात में सुमन के खिया-पिया के स्टेशने में सुतावल लोग आ दोसरा दिन सुबह पहिलका ट्रेन से एगो सिपाही सुमन के लेके चललें आ दुपहरिया ले रामनगर ओकरा घरे पहुंचा देहलें।\nए बीच सुमन के घर के लोग ओकरा के खोजत-खोजत हलकान हो गइल रहे लोग। सुमन के माई के रोअत-रोअत बुरा हाल हो गइल रहे।\nसुमन के बाद में का हाल उनका बाबू जी कइलें, एकर बस कल्पना क लीं सभे, बाकी रमेश के घरे ओकरा केतना चइली के मार पड़ल ई हम ना बताइब।\n« गौरी – हमार पैतृक गाँवबुढ़िया माई »


नीरा यादव के जेल के सजा – टटका खबर\nनीरा यादव के जेल के सजा\nमुलायम सरकार का जमाना में यूपी के मुख्य सचिव रहल नीरा यादव के सीबीआई के कोर्ट एगो जमीन से जुड़ल मामिला में चार साल के जेल के सजाय सुनवले बा. सजा सुनला का बादे नीरा यादव रो पड़ली. नोएडा के एगो प्लॉट फ्लेक्स इंडस्ट्रीज के अशोक चतुर्वेदी के गलत तरीका से दिहल गइल रहुवे जवना खातिर कोर्ट नीरा यादव के दोषी मनलसि. अशोको चतुर्वेदी के चार साल के सजा सुनावल गइल बा. एह फैसला से अधिकारियन का बीच सही संदेश जाई आ अब ऊ लोग राजनीतिक दबाव में आ के गलत फैसला करे से पहिले चार हालि सोची. नीरा यादव के जेल के सजा सुनके प्रदेश के आईएएस अधिकारियन के एगो धड़ा खुश बा.


Drink tea and increase your desire read the praises of tea Bhojpuri: चाह पिआईं अउर चाह बढ़ाईं, पढ़ीं चाय के गुणगान\nकतहीं मन के बात चाह (चाय) का संगें कहल-सुनल जाला, त कतहीं चाह पर चरचा देखि-सुनिके किसिम-किसिम के विचार आंतर में हुलास-उछाह आउर उदबेग जगावेला. का चाह पिअला से तिसरकी आंखि खुलि जाले?\nडुमरांव नज़र आता है\nपहिले लरिकन के चाह पिए से दूर राखल जात रहे. ओह घरी दूध सभसे सेसर एक नंबर के पेय रहे. बाकिर अब त लरिकन के कतनो चॉकलेट-बिस्कुट-दूध देके पोल्हावल चाहीं, बाकिर ऊ उछड़ि-उछड़ि के तब ले छरनात रही, जब ले चाह के कप ओकनी के ना थम्हावल जाई. एह निसा का सोझा मए निसा फेल बाड़न स. एह दिसाईं पुन्नश्लोक जगन्नाथ जी के एगो शे'र तनी-मनी फेर-बदल करत उहां से माफी मांगत उद्धृत कइल चाहबि-\nबाकिर जब से चाह पिए-पिआवे के चलन शुरू भइल, एकरा आगा शरबती मिठास फीका परत गइल. फेरु त ई स्थिति आ गइल कि भलहीं लाख मिठाई-फल-नमकीन से अतिथि के सत्कार करीं, बाकिर अगर आखिर में चाह ना पिअवनीं,त सभ कइल-धइल माटी में मिलि जाई आ पिछड़ल के उपाधि से नवाजल जाई. एह से देश के कवनो कोना-अंतरा में चलि जाईं, चाह के दोकान खातिरदारी में हाजिर रही. भरुकावाली कुल्हड़ के चाह के त कहहीं के का! माटी के सोन्ह गमक का संगें चाह के चुस्की लेबे के मजे किछु अउर होला, जवना के सवाद के बखान गूंग के गूर-अस ना कइल जा सके. बंगाल में बेगर दूध के चाह मने भावेला, त पंजाब में दूधवाली भरल गिलास के चाह. पसन आपन-आपन, खयाल आपन-आपन! 'जिधर देखता हूं, उधर तू ही तू है, न तेरी-सी रंगत, न तेरी-सी बू है!'\nआजुकाल्ह भितरिया ताकत खातिर 'ग्रीन टी' के चलन खूब बढ़ल बा. सभसे पहिले चीन के लोग ओह ग्रीन टी के महातम बतावल. अमेरिका सहित पच्छिमी देश ब्लैक टी के उम्दा चाह मानेला. तकरीबन चार हजार साल पहिले चीन में चाह के खोज अचानके भइल रहे. दरअसल भइल ई कि चीन के राजा शिन नोंग थाकल-हारल जंगल में सुस्तात रहलन. बगल में पानी खउलत रहे. तलहीं जंगल के किछु पतई ओह खउलत पानी में गिरल आ पानी के रंग लाल होखे लागल. राजा जब ऊ पानी पिअलन,त ओकर सवाद बहुत बढ़िया लागल आ देखते-देखत उन्हुकर थकइनी दूर हो गइल. शिन नोंग पतई तूरिके महल में ले अइलन आ एह तरी चार हजार साल पहिले ओह जादुई पतई चाह के खोज भइल.